Κανονισμός (ΕΚ) αριθ. 967/2000 της Επιτροπής

της 8ης Μαΐου 2000

για την επιβολή προσωρινού δασμού αντιντάμπινγκ στις εισαγωγές βουρτσών χτενίσματος καταγωγής Λαϊκής Δημοκρατίας της Κίνας, Δημοκρατίας της Κορέας, Ταϊβάν και Ταϊλάνδης, και την περάτωση της διαδικασίας όσον αφορά τις εισαγωγές βουρτσών χτενίσματος καταγωγής Χονγκ Κονγκ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως τα αρθρα 7 και 9,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΓΕΝΙΚΕΣ ΠΛΗΡΟΦΟΡΙΕΣ

(1) Στις 13 Αυγούστου 1999 η Επιτροπή ανήγγειλε, με ανακοίνωση (εφεξής καλούμενη "ανακοίνωση για την έναρξη διαδικασίας") που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3), την έναρξη διαδικασίας αντιντάμπινγκ όσον αφορά τις εισαγωγές στην Κοινότητα βουρτσών χτενίσματος, καταγωγής Λαϊκής Δημοκρατίας της Κίνας (εφεξής καλούμενη "Κίνα"), Χονγκ Κονγκ, Δημοκρατίας της Κορέας (εφεξής καλούμενη "Κορέα"), Ταϊβάν και Ταϊλάνδης.

(2) Η διαδικασία κινήθηκε μετά από καταγγελία που υπέβαλε τον Ιούνιο 1999, η FEIBP (Federation Européenne des Industries de la Brosserie et de la Pinceauterie) για λογαριασμό των παραγωγών της Κοινότητας που αντιπροσωπεύουν πλέον του 70 % της κοινοτικής παραγωγής βουρτσών χτενίσματος. Η καταγγελία περιείχε αποδεικτικά στοιχεία ως προς το ντάμπινγκ που ασκήθηκε στο εν λόγω προϊόν και ως προς την εξ αυτού προκαλούμενη σημαντική ζημία, τα οποία θεωρήθηκαν επαρκή ώστε, μετά από διαβουλεύσεις, να δικαιολογήσουν την έναρξη της διαδικασίας.

(3) Η Επιτροπή ενημέρωσε επισήμως τους γνωστούς ως ενδιαφερόμενους καταγγέλλοντες κοινοτικούς παραγωγούς, τους παραγωγούς που εξάγουν και τους εισαγωγείς, τους προμηθευτές και χρήστες, καθώς και τις ενδιαφερόμενες ενώσεις και εκπροσώπους των χωρών εξαγωγής, σχετικά με την έναρξη της διαδικασίας. Παρέσχε δε, σε όλα τα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη της διαδικασίας.

(4) Για να μπορούν οι παραγωγοί που εξάγουν από την Κίνα να ζητήσουν καθεστώς οικονομίας αγοράς ή ατομική μεταχείριση εφόσον το επιθυμούν, η Επιτροπή έστειλε έντυπα αιτήσεων για καθεστώς οικονομίας αγοράς και ατομικής μεταχείρισης στους κινέζους παραγωγούς που εξάγουν και, ως γνωστόν ενδιαφέρονται. Αιτήσεις για καθεστώς οικονομίας αγοράς παραλήφθηκαν από τρεις παραγωγούς που εξάγουν και αιτήσεις για ατομική μεταχείριση, από επτά παραγωγούς που εξάγουν.

(5) Οι εκπρόσωποι του Χονγκ Κονγκ γνωστοποίησαν γραπτώς τις απόψεις τους, ζήτησαν να γίνουν δεκτοί σε ακρόαση εντός της προαναφερόμενης προθεσμίας και τους δόθηκε η ευκαιρία να γίνουν δεκτοί σε ακρόαση. Έγινε επίσης δεκτός σε ακρόαση ένας μη συνδεόμενος εισαγωγέας, ο οποίος το ζήτησε εντός της προθεσμίας.

(6) Η Επιτροπή έστειλε ερωτηματολόγια σε όλα τα γνωστά ως ενδιαφερόμενα μέρη. Παραλήφθηκαν απαντήσεις από ένδεκα κοινοτικούς παραγωγούς, ένδεκα παραγωγούς-εξαγωγείς στις ενδιαφερόμενες χώρες και δέκα εισαγωγείς στην Κοινότητα.

(7) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσωρινό προσδιορισμό του ντάμπινγκ, της ζημίας και του συμφέροντος της Κοινότητας και διεξήγαγε έρευνες στις εγκαταστάσεις των ακόλουθων εταιρειών:

α) Κοινοτικοί παραγωγοί

Γαλλία

Lardenois SA, Hermes

Société générale De Brosserie, Mouy

Société Medicis, Sélestat

Γερμανία

Braun & Wettberg GmbH, Beerfelden

J. Β. Keller Söhne Bürstenfabrik, Todtnau

Ιταλία

Ippa, Padua

Ponzini SpA, Milano

Ισπανία

Cepilleria Βamar, SA, Segorbe

DOLS Industrial de Peluquería, Barcelona

Industrias Fushima, SL, Santander

Ηνωμένο Βασίλειο

Mason Pearson Bros. Ltd, London

β) Εξαγωγείς παραγωγοί

Ταϊβάν

Tong Fong Brush Factory Co. Ltd, Taipei

Κίνα

Kai Fat Brush Factory Ltd, Hong Kong(4)

Lee Chung Kee Plastic Brush Factory Ltd, Hong Kong(5)

Long Sure Industries Ltd, Hong Kong(6)

Lung Tain (Brothers) Company Ltd, Hong Kong(7)

National Brushes & Plastic Manufactory Ltd, Hong Kong(8)

Ningbo Kai Fat Brush Co. Ltd, Ningbo

Yang Hau (Xiamen) Home Product Ltd, Xiamen

Κατά την έρευνα για την ύπαρξη ντάμπινγκ όσον αφορά τις εισαγωγές από την Κίνα, πραγματοποιήθηκε επίσης επίσκεψη επαλήθευσης και στην Αργεντινή. Αρχικά, προβλέφθηκε να θεωρηθεί ενδεχομένως η χώρα αυτή ως ανάλογη χώρα για τον καθορισμό της κανονικής αξίας των εισαγωγών καταγωγής Κίνας.

Χονγκ Κονγκ

Δεν συνεργάστηκε κανένας γνήσιος παραγωγός από το Χονγκ Κονγκ.

Κορέα

Kumduk Brush Co., Inc., Seoul

Kyung Sung Plastic & Brushes Co., Seoul

Seodoo Industrial, Co., Seoul

Ταϊλάνδη

Ly Long Brush Co., Nakornprathom

γ) Μη συνδεόμενοι εισαγωγείς στην Κοινότητα

Γαλλία

Babyliss SA, Montrouge

Cork International SA, Thiais

Dollfus Mieg et Cie (DMC), Loos

FDG International, Orly

Ιταλία

Paglieri, SpA, Alessandria

Ισπανία

Centros Comerciales Continente SA, Madrid

Centros Comerciales Pryca SA, Barcelona

Ηνωμένο Βασίλειο

Albyn of Stonehaven, Stonehaven

Cork International, Nottingham.

(8) Η έρευνα ως προς το ντάμπινγκ κάλυψε την περίοδο από την 1η Ιουλίου 1998 μέχρι τις 30 Ιουνίου 1999 (εφεξής καλούμενη "η περίοδος της έρευνας" ή "ΠΕ"). Όσον αφορά τις τάσεις για την εκτίμηση της ζημίας, η Επιτροπή ανέλυσε τα δεδομένα που καλύπτουν την περίοδο από την 1η Ιανουαρίου 1996 μέχρι τις 30 Ιουνίου 1999.

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(9) Το υπό εξέταση προϊόν είναι οι βούρτσες χτενίσματος, που υπάγονται επί του παρόντος στον κωδικό ΣΟ 96032930. Οι βούρτσες χτενίσματος μπορούν να συναρμολογηθούν είτε με τη βοήθεια μηχανής είτε με το χέρι, πάνω σε βάση από συνθετικό, ξύλινο ή άλλο υλικό, να τοποθετηθεί πάνω στη βάση δεσμίδα τριχών από φυσικές, μεικτές ή πλαστικές τρίχες, ή να εμφυτευτούν αυτά σε αποτύπωμα πάνω στη βούρτσα. Μπορεί να έχουν σχήμα με αεροθάλαμο, κυλινδρικό, τετραγωνικό/ωοειδές, περιελιγμένο σε σύρμα ή σκελετό. Παρ όλες αυτές τις διαφορές και ενώ οι βούρτσες μπορεί να σχεδιάζονται για διαφορετικούς τύπους μαλλιών, ο σκοπός και η χρήση τους είναι πάντα το βούρτσισμα, το φορμάρισμα ή το ξεμπέρδεμα των μαλλιών. Συνεπώς, δεδομένου ότι έχουν τα ίδια βασικά υλικά και τεχνικά χαρακτηριστικά και χρήσεις, θεωρείται ότι αποτελούν ενιαίο προϊόν για τους σκοπούς της παρούσας διαδικασίας.

2. Ομοειδές προϊόν

(10) Η Επιτροπή διαπίστωσε ότι τα βασικά φυσικά και τεχνικά χαρακτηριστικά και χρήσεις των βουρτσών χτενίσματος που εισάγονται από τις ενδιαφερόμενες χώρες ομοιάζουν με το προϊόν που παράγει και πωλεί ο κοινοτικός κλάδος παραγωγής στην Κοινότητα. Επίσης διαπιστώθηκε ότι οι βούρτσες που παράγονται και πωλούνται στην εγχώρια, αγορά της Κορέας, που επελέγη ως χώρα ανάλογη της Κίνας, ήταν όμοιες με αυτές που παράγοναι και εξάγονται στην Κοινότητα από την Κίνα. Συνεπώς, συνάγεται το συμπέρασμα ότι οι βούρτσες που παράγονται στις ενδιαφερόμενες χώρες και εξάγονται στην Κοινότητα, οι βούρτσες που παράγονται και πωλούνται στην εγχώρια κορεατική αγορά και αυτές που παράγονται και πωλούνται από τον κοινοτικό κλάδο παραγωγής στην κοινοτική αγορά, είναι ομοειδή προϊόντα κατά την έννοια του άρθρου 1 παράγραφος 4 του κανονισμού (ΕΚ) αριθ. 384/96 (εφεξής καλούμενος "ο βασικός κανονισμός").

Γ. ΣΥΜΠΕΡΑΣΜΑΤΑ ΟΣΟΝ ΑΦΟΡΑ ΤΟ ΧΟΝΓΚ ΚΟΝΓΚ

(11) Η έρευνα κατέδειξε ότι ο όγκος των εξαγωγών του εν λόγω προϊόντος, καταγωγής της χώρας αυτής, στην Κοινότητα, είναι αμελητέος. Πράγματι, αφού οι τελωνειακές αρχές ενός κράτους μέλους αναθεώρησαν τις στατιστικές εισαγωγών, οι εξαγωγές από το Χονγκ Κονγκ ανέρχονται μόνο σε 600000 τεμάχια περίπου, αντιπροσωπεύοντας 0,6 % του συνόλου των εισαγωγών και 0,5 % της κοινοτικής αγοράς. Βάσει τούτου, αποφασίσθηκε η περάτωση της παρούσας έρευνας για τη χώρα αυτή. Ο κοινοτικός κλάδος παραγωγής ενημερώθηκε σχετικά και δεν υπέβαλε κανένα στοιχείο βάσει του οποίου να θεωρείται μη δικαιολογημένη η περάτωση της διαδικασίας.

(12) Ωστόσο, δεδομένου ότι ορισμένοι από τους παραγωγούς-εξαγωγείς στην Κίνα έχουν νόμιμη έδρα στο Χονγκ Κονγκ και δεν έχουν ιδιαίτερα σημαντικές πραγματικές δραστηριότητες παραγωγής στο Χονγκ Κονγκ, η Επιτροπή συμβουλεύει τις εθνικές τελωνειακές αρχές της Κοινότητας να παρακολουθήσουν την εξέλιξη των εισαγωγών βουρτσών χτενίσματος καταγωγής Χονγκ Κονγκ. Επιπλέον, η Επιτροπή θα ενημερώσει τις αρχές του Χονγκ Κονγκ σχετικά με το γεγονός ότι η μη δικαιολογημένη αύξηση των εισαγωγών καταγωγής της χώρας αυτής θα μπορούσε να έχει ως αποτέλεσμα την έναρξη νέας διαδικασίας έρευνας από τις υπηρεσίες της Επιτροπής σχετικά με τις εν λόγω πρακτικές.

Δ. ΝΤΑΜΠΙΝΓΚ

1. Κίνα

1.1. Κανονική αξία

Μεταχείριση οικονομίας αγοράς

(13) Δυνάμει του άρθρου 2 παράγραφος 7 στοιχείο β) του βασικού κανονισμού, η κανονική αξία στην Κίνα καθορίστηκε με βάση την τιμή ή την κατασκευασμένη αξία των παραγωγών που μπορούν να αποδείξουν ότι πληρούν τα κριτήρια που προβλέπονται στο άρθρο 2 παράγραφος 7 στοιχείο γ), δηλαδή ότι λειτουργούν υπό συνθήκες οικονομίας αγοράς. Ζητήθηκε από τους παραγωγούς που ζήτησαν μεταχείριση οικονομίας αγοράς, να συμπληρώσουν ειδικό έντυπο αίτησης, στο οποίο να αναφέρουν λεπτομερώς όλα τα στοιχεία σχετικά με το ιδιοκτησιακό καθεστώς της εταιρείας, τον έλεγχο διαχείρισης και τον καθορισμό των εμπορικών και επιχειρηματικών πολιτικών.

(14) Τρεις εταιρείες ζήτησαν μεταχείριση οικονομίας αγοράς. Βάσει των απαντήσεών τους στο έντυπο της αίτησης, διαπιστώθηκε ότι δύο εξ αυτών δεν λειτουργούσαν υπό συνθήκες οικονομίας αγοράς. Πράγματι, διαπιστώθηκε ότι δεν τους επιτρεπόταν να πωλούν στην εγχώρια αγορά. Συνεπώς, συμπεραίνεται ότι οι εταιρείες αυτές δεν πληρούσαν τα κριτήρια που ορίζονται στη πρώτη περίπτωση του άρθρου 2 παράγραφος 7 στοιχείο γ) του βασικού κανονισμού, και επομένως, δεν μπορεί να τους χορηγηθεί μεταχείριση οικονομίας αγοράς.

(15) Διαπιστώθηκε ότι η τρίτη εταιρεία συνδέεται με μια από τις ανωτέρω εταιρείες οι οποίες ήδη απέτυχαν το τεστ της οικονομίας αγοράς. Εφόσον οι εταιρείες που ανήκουν στην ίδια ομάδα πρέπει να τυγχάνουν της ιδίας μεταχείρισης, δεν χορηγήθηκε μεταχείριση οικονομίας αγοράς στην εταιρεία αυτή.

(16) Οι ενδιαφερόμενες εταιρείες ενημερώθηκαν σχετικά με τα συμπεράσματα και τους δόθηκε η ευκαιρία να υποβάλλουν παρατηρήσεις. Δεν παραλήφθηκαν παρατηρήσεις.

Ανάλογη Χώρα

(17) Σύμφωνα με το άρθρο 2 παράγραφος 7 του βασικού κανονισμού, για να καθορισθεί η κανονική αξία για τις κινεζικές εταιρείες, έπρεπε να επιλεγεί ανάλογη χώρα με οικονομία αγοράς για τον καθορισμό της κανονικής αξίας. Προς τον σκοπό αυτό η καταγγέλλουσα κοινοτική βιομηχανία υπέδειξε την Αργεντινή. Στην ανακοίνωση για την έναρξη διαδικασίας, η Επιτροπή ανέφερε ότι η Αργεντινή προβλεπόταν ως ανάλογη χώρα. Εντός της προθεσμίας που ορίζεται στην ανακοίνωση για την έναρξη διαδικασίας, δεν υποβλήθηκαν αντιρρήσεις ως προς την πρόταση αυτή.

(18) Η Επιτροπή ήρθε σε επαφή με τον παραγωγό στην Αργεντινή που αναφέρεται στη καταγγελία, ο οποίος συμφώνησε να συνεργασθεί. Ωστόσο, κατά την επίσκεψη επαλήθευσης στις εγκαταστάσεις του αργεντινού παραγωγού, δεν ήταν δυνατόν να επαληθευτεί σωστά το επίπεδο των τιμών που καταβάλλονται στην αγορά της Αργεντινής ή το κόστος παραγωγής. Επιπλέον, φάνηκε ότι οι εγχώριες πωλήσεις στην Αργεντινή δεν ήταν αντιπροσωπευτικές για τις κινεζικές εξαγωγές.

(19) Κατά συνέπεια, η Επιτροπή αναζήτησε άλλες δυνατότητες. Δεδομένου ότι η Κορέα ήταν η μόνη χώρα με οικονομία αγοράς που εμπλεκόταν στη διαδικασία και πωλούσε στην εγχώρια αγορά, η Επιτροπή εξέτασε κατά πόσον η Κορέα συνιστούσε κατάλληλη επιλογή. Διαπιστώθηκε ότι η κορεατική εγχώρια αγορά ήταν αντιπροσωπευτική σε ικανοποιητικό βαθμό όσον αφορά τα πωλούμενα μοντέλα του προϊόντος και το επίπεδο ανταγωνισμού. Κατά συνέπεια, σύμφωνα με το άρθρο 2 παράγραφος 7 του βασικού κανονισμού, η Επιτροπή έκρινε ότι η Κορέα αποτελεί την πλέον εύλογη επιλογή αναλόγου χώρας στη συγκεκριμένη περίπτωση.

(20) Έτσι, και όπως εξηγείται λεπτομερέστερα στις αιτιολογικές σκέψεις 26 μέχρι 29, η κανονική αξία καθορίστηκε βάσει των εγχώριων τιμών ή της κατασκευασμένης κανονικής αξίας του συνεργαζόμενου κορεάτη παραγωγού. Προσωρινά, η κανονική αξία βασίστηκε στα 20 βασικότερα προϊόντα των τεσσάρων μοντέλων με τις μεγαλύτερες πωλήσεις (με αεροθάλαμο, στρογγυλά, ωοειδή/τετράγωνα και βραχίονα).

1.2. Τιμή εξαγωγής

(21) Και οι επτά κινέζοι εξαγωγείς-παραγωγοί ζήτησαν ατομική μεταχείριση δηλαδή, να καθορισθεί ατομικό περιθώριο ντάμπινγκ βάσει των ατομικών τιμών εξαγωγής των εταιρειών.

(22) Η Επιτροπή επαλήθευσε κατά πόσον οι εταιρείες αυτές απολάμβαναν, πραγματικά και κατά τον νόμο, επαρκούς ανεξαρτησίας από το κινεζικό κράτος όσον αφορά τις τιμές εξαγωγής.

(23) Οι ενδιαφερόμενες εταιρείες απέδειξαν στην Επιτροπή ότι ήταν επαρκώς ανεξάρτητες από τις κινεζικές αρχές και πληρούσαν όλα τα αναγκαία κριτήρια. Ειδικότερα, παρατηρήθηκε ότι όλες οι εταιρείες ανήκαν εξολοκλήρου ή κατά πλειοψηφία σε αλλοδαπούς. Μπορούσαν επίσης να αποδείξουν, προς ικανοποίηση της Επιτροπής, την μη ανάμειξη του κράτους στις πωλήσεις προς εξαγωγή. Επιπλέον, δεν υπήρχαν περιορισμοί κατά τον επαναπατρισμό κεφαλαίων και κερδών, οι μετατροπές νομισμάτων γίνονταν βάσει της ισχύουσας συναλλαγματικής ισοτιμίας και δεν υπήρξαν υπόνοιες καταστρατήγησης. Κατά συνέπεια, αποφασίστηκε να χορηγηθεί ατομική μεταχείριση σε όλες αυτές τις εταιρείες.

(24) Με την έρευνα απεδείχθη ότι όλες οι πωλήσεις προς εξαγωγή του εν λόγω προϊόντος γίνονταν προς μη συνδεόμενους πελάτες στην Κοινότητα, ή σε ανεξάρτητους εμπόρους στην Κίνα, για να επανεξαχθούν στην Κοινότητα. Επομένως, οι τιμές εξαγωγής υπολογίζονταν σύμφωνα με το άρθρο 2 παράγραφος 8 του βασικού κανονισμού, δηλαδή βάσει των τιμών που πράγματι καταβάλλουν ή που πρέπει να καταβάλλουν αυτοί οι ανεξάρτητοι πελάτες.

1.3. Σύγκριση

(25) Προς το σκοπό της δίκαιης σύγκρισης, ελήφθησαν δεόντως υπόψη, υπό μορφή προσαρμογών, οι διαφορές, σύμφωνα με το άρθρο 2 παράγραφος 10 του βασικού κανονισμού, και απεδείχθη ότι επηρεάζουν τη συγκρισιμότητα των τιμών. Επομένως, έγιναν προσαρμογές όσον αφορά τις μειώσεις τιμών, τα έξοδα μεταφοράς, ασφάλισης, διεκπεραίωσης, φόρτωσης καθώς και τα παρεπόμενα έξοδα, τις πιστώσεις και τις προμήθειες.

1.4. Περιθώριο ντάμπινγκ

Δειγματοληψία

(26) Στην ανακοίνωση για την έναρξη διαδικασίας αναφερόταν ότι ήταν δυνατόν να εφαρμοσθεί η τεχνική της δειγματοληψίας λόγω του προφανούς μεγέθους και της πολυπλοκότητας της διαδικασίας. Προτάθηκαν οκτώ εταιρείες και επελέγη δείγμα πέντε εταιρειών. Επειδή σημαντικός αριθμός εταιρειών από αυτές που επελέγησαν, ήτοι δύο εταιρείες με σημαντικές εξαγωγές, δεν συνεργάστηκε, το δείγμα δεν θεωρήθηκε επιτυχές. Συνεπώς, η Επιτροπή έπρεπε να αναζητήσει εναλλακτική προσέγγιση.

(27) Λαμβάνοντας υπόψη, αφενός το σημαντικό αριθμό διαφόρων μοντέλων βουρτσών χτενίσματος που εξάγονται από την Κίνα και, αφετέρου, το γεγονός ότι επτά εταιρείες ζήτησαν και τους χορηγήθηκε ατομική μεταχείριση, η Επιτροπή, προς το σκοπό των προσωρινών μέτρων, καθόρισε το περιθώριο ντάμπινγκ για όλες τις εταιρείες βάσει εναλλακτικής τεχνικής δειγματοληψίας.

(28) Αυτό έγινε βάσει δείγματος που περιελάμβανε τις συναλλαγές εξαγωγής για τα τέσσερα μοντέλα με τις μεγαλύτερες πωλήσεις (με αεροθάλαμο, στρογγυλά, ωοειδή/τετράγωνα και με βραχίονα) που πωλούν οι μεγαλύτεροι εξαγωγείς, δηλαδή Yang Hau και Kai Fat, που αντιπροσωπεύουν περίπου το 75 % του συνόλου των εξαγωγών των επτά εταιρειών. Επίσης, προς το σκοπό του καθορισμού της κανονικής αξίας, η Επιτροπή χρησιμοποίησε προσωρινά τις τιμές που εφαρμόζονται στην εγχώρια κορεατική αγορά σε συγκρίσιμους τύπους προϊόντος. Προσωρινά, η κανονική αξία βασίστηκε στα 20 βασικότερα προϊόντα των τεσσάρων μοντέλων με τις μεγαλύτερες πωλήσεις (με αεροθάλαμο, στρογγυλά, ωοειδή/τετράγωνα και με βραχίονα). Αυτά ήταν προϊόντα χαμηλής ποιότητας και αντιπροσώπευαν πλέον του 80 % του συνόλου των κορεατικών εγχώριων πωλήσεων.

(29) Βάσει αυτού, το μέσο σταθμισμένο περιθώριο των ποσών ντάμπινγκ ανέρχεται σε 48,2 %. Το περιθώριο αυτό ισχύει προσωρινά για όλες τις εταιρείες που συνεργάστηκαν στις οποίες χορηγήθηκε ατομική μεταχείριση (δηλαδή αυτές που αναφέρονται ανωτέρω στην αιτιολογική σκέψη 7). Τα ενδιαφερόμενα μέρη καλούνται επομένως να υποβάλλουν παρατηρήσεις σχετικά με την επιλογή του δείγματος αμέσως μετά την επιβολή προσωρινών μέτρων, εντός της οριζόμενης στο άρθρο 2 του παρόντος κανονισμού προθεσμίας.

Περιθώριο ντάμπινγκ για τους μη συνεργασθέντες εξαγωγείς

(30) Η σύγκριση των στοιχείων της Ευρωπαϊκής Στατιστικής Υπηρεσίας με τα δεδομένα που αφορούν τον όγκο των εξαγωγών στην Κοινότητα, από επτά συνεργασθέντες κινέζους εξαγωγείς-παραγωγούς, κατέδειξε ότι το επίπεδο της συνεργασίας ήταν εξαιρετικά χαμηλό (25,9 %) και θεωρήθηκε ανεπαρκές. Συνεπώς, αποφασίστηκε προσωρινά να καθορισθεί το περιθώριο ντάμπινγκ βάσει σύγκρισης μεταξύ του σταθμισμένου μέσου όρου της κορεατικής κανονικής αξίας (0,97 ευρώ) και της τιμής εξαγωγής της Ευρωπαϊκής Στατιστικής Υπηρεσίας (0,42 ευρώ), ήτοι 0,55 ευρώ ανά μονάδα.

2. Κορέα

2.1. Κανονική αξία

(31) Για τον προσδιορισμό της κανονικής αξίας, η Επιτροπή καθόρισε πρώτα, για κάθε συνεργασθέντα εξαγωγέα-παραγωγό, κατά πόσον το σύνολο των εγχώριων πωλήσεων του σχετικού προϊόντος ήταν αντιπροσωπευτικό σύμφωνα με τα άρθρο 2 παράγραφος 2 του βασικού κανονισμού, ήτοι κατά πόσον οι πωλήσεις αυτές αντιπροσώπευαν 5 % ή περισσότερο του όγκου των πωλήσεων του εν λόγω προϊόντος που εξάγεται στην Κοινότητα. Μόνο ένας από τους τρεις κορεάτες παραγωγούς πληρούσε την απαίτηση αυτή.

(32) Η Επιτροπή εξέτασε στη συνέχεια γι' αυτόν τον εξαγωγέα-παραγωγό, κατά πόσο το σύνολο των εγχώριων πωλήσεων εκάστου μοντέλου του προϊόντος αποτελούσε το 5 % ή περισσότερο του όγκου πωλήσεων του ιδίου μοντέλου που εξάγεται στην Κοινότητα.

(33) Για τα μοντέλα προϊόντος που ανταποκρίνονται στη δοκιμή του 5 %, καθορίστηκε κατά πόσον πραγματοποιήθηκαν επαρκείς πωλήσεις κατά τις συνήθεις εμπορικές πράξεις σύμφωνα με το άρθρο 2 παράγραφος 4 του βασικού κανονισμού.

(34) Στην περίπτωση που, για κάθε μοντέλο του προϊόντος, ο όγκος των εγχώριων πωλήσεων σε τιμή μεγαλύτερη από το κόστος ανά μονάδα, αντιπροσώπευε τουλάχιστον 80 % των πωλήσεων και στην περίπτωση που η σταθμισμένη μέση τιμή ήταν ίση ή υψηλότερη από το μέσο σταθμισμένο κόστος, η κανονική αξία καθορίστηκε βάσει των σταθμισμένων μέσων τιμών που όντως καταβάλλονται για όλες τις εγχώριες πωλήσεις. Στις άλλες περιπτώσεις, η κανονική αξία καθορίστηκε βάσει των σταθμισμένων μέσων τιμών που όντως καταβάλλονται για τις λοιπές κερδοφόρες εγχώριες πωλήσεις, υπό την προϋπόθεση ότι ο όγκος των κερδοφόρων συναλλαγών δεν ήταν κατώτερος από 10 % των πωλήσεων.

(35) Για τα μοντέλα προϊόντος, των οποίων ο όγκος των εγχώριων πωλήσεων ήταν χαμηλότερος από 5 % του όγκου των εξαγωγών στην Κοινότητα, ή εφόσον ο όγκος των κερδοφόρων εγχώριων πωλήσεων ήταν χαμηλότερος από 10 %, οι εγχώριες πωλήσεις αυτών των μοντέλων του προϊόντος θεωρήθηκαν ανεπαρκείς, κατά την έννοια του άρθρου 2 παράγραφος 4 του βασικού κανονισμού. Για τα μοντέλα αυτά, η κανονική αξία κατασκευάστηκε βάσει του κόστους παραγωγής που επιβαρύνει τον ενδιαφερόμενο εξαγωγέα-παραγωγό για το εν λόγω εξαγόμενο μοντέλο του προϊόντος, προσαυξημένη κατά ένα εύλογο ποσό για τα έξοδα πώλησης, τα γενικά και διοικητικά έξοδα (εφεξής καλούμενα "ΠΓΔ") καθώς και τα κέρδη σύμφωνα με το άρθρο 2 παράγραφοι 3 και 6 του βασικού κανονισμού. Επί της ιδίας βάσεως, η κανονική αξία κατασκευάστηκε για τους δύο εξαγωγείς-παραγωγούς οι οποίοι δεν πραγματοποίησαν καμία αντιπροσωπευτική εγχώρια πώληση, κατά την έννοια του άρθρου 2 παράγραφος 2 του βασικού κανονισμού.

(36) Για κάθε εξαγωγέα-παραγωγό, τα ΠΓΔ βασίστηκαν στις αντιπροσωπευτικές εγχώριες πωλήσεις του μοναδικού κορεάτη εξαγωγέα-παραγωγού με εγχώριες πωλήσεις, και στο περιθώριο κέρδους των αντιπροσωπευτικών εγχώριων πωλήσεων που πραγματοποιούνται κατά τις συνήθεις εμπορικές πράξεις από τον ίδιο παραγωγό.

2.2. Τιμή εξαγωγής

(37) Οι πωλήσεις εξαγωγής προς την Κοινότητα πραγματοποιήθηκαν απευθείας σε ανεξάρτητους εισαγωγείς και οι τιμές εξαγωγής προσδιορίστηκαν βάσει των τιμών που πράγματι καταβάλλονται ή που πρέπει να καταβάλλονται από τους εισαγωγείς αυτούς σύμφωνα με το άρθρο 2 παράγραφος 8 του βασικού κανονισμού.

2.3. Σύγκριση

(38) Προς το σκοπό της δίκαιης σύγκρισης λήφθηκαν υπόψη, υπό μορφή προσαρμογών, οι διαφορές, σύμφωνα με το άρθρο 2 παράγραφος 10 του βασικού κανονισμού και απεδείχθη ότι επηρεάζουν την συγκρισιμότητα των τιμών. Επομένως, έγιναν προσαρμογές όσον αφορά τις μειώσεις τιμών, τα έξοδα μεταφοράς, ασφάλισης, διεκπεραίωσης, φόρτωσης καθώς και τα παρεπόμενα έξοδα, τις πιστώσεις και τις προμήθειες, εφόσον δικαιολογείτο.

2.4. Περιθώριο ντάμπινγκ

Γενική μέθοδος

(39) Σύμφωνα με το άρθρο 2 παράγραφοι 10 και 11 του βασικού κανονισμού και εν απουσία σημαντικών διαφορών όσον αφορά τις τιμές εξαγωγής, τα περιθώρια ντάμπινγκ καθορίστηκαν συγκρίνοντας μεταξύ της μέσης σταθμισμένης κορεατικής κανονικής αξίας για κάθε μοντέλο του προϊόντος και της μέσης σταθμισμένης τιμής στο επίπεδο εξόδου εκ του εργοστασίου και στο ίδιο στάδιο εμπορίας.

Ατομικό περιθώριο ντάμπινγκ

>ΘΕΣΗ ΠΙΝΑΚΑ>

Υπόλοιπος δασμός

(40) Η σύγκριση των στοιχείων της Ευρωπαϊκής Στατιστικής Υπηρεσίας με τα δεδομένα που αφορούν τον όγκο των εξαγωγών στην Κοινότητα από τρεις συνεργασθέντες κορεάτες εξαγωγείς-παραγωγούς, κατέδειξε ότι το επίπεδο της συνεργασίας ήταν 66,4 % και θεωρήθηκε ανεπαρκές. Συνεπώς, ο δασμός καθορίστηκε στο επίπεδο του μέσου όρου των 50 μοντέλων που διαπιστώθηκε ότι αποτελούσαν κατ' εξοχήν αντικείμενο ντάμπινγκ στη χώρα αυτή. Έτσι, το περιθώριο ντάμπινγκ καθορίστηκε σε 42,6 %.

3. Ταϊβάν

3.1. Κανονική αξία

(41) Ο μοναδικός εξαγωγέας-παραγωγός στην Ταϊβάν ο οποίος συνεργάστηκε, δεν πραγματοποίησε καμία εγχώρια πώληση. Επομένως, η κανονική αξία κατασκευάστηκε βάσει του κόστους παραγωγής που επιβαρύνει τον εν λόγω εξαγωγέα-παραγωγό για το εν λόγω εξαγόμενο μοντέλο του προϊόντος, προσαυξημένη κατά ένα εύλογο ποσό για τα ΠΓΔ και τα κέρδη σύμφωνα με το άρθρο 2 παράγραφοι 3 και 6 του βασικού κανονισμού. Επειδή δεν συνεργάστηκαν και άλλοι εξαγωγείς-παραγωγοί στην Ταϊβάν ή δεν υπήρχαν στοιχεία όσον αφορά τη γενική κατηγορία του προϊόντος στην εν λόγω εταιρεία και στη χώρα καταγωγής, αποφασίστηκε προσωρινά τα ΠΓΔ να βασισθούν στις αντιπροσωπευτικές εγχώριες πωλήσεις του κορεάτη παραγωγού που πωλεί στην εγχώρια αγορά, και στο περιθώριο κέρδους επί τις αντιπροσωπευτικές εγχώριες πωλήσεις που πραγματοποιούνται κατά τις συνήθεις εμπορικές πράξεις από τον ίδιο κορεάτη παραγωγό. Η μέθοδος αυτή θεωρήθηκε εύλογη σύμφωνα με το άρθρο 2 παράγραφος 6 στοιχείο γ) του βασικού κανονισμού.

3.2. Τιμή εξαγωγής

(42) Οι πωλήσεις εξαγωγής στην Κοινότητα έγιναν απευθείας σε ανεξάρτητους εισαγωγείς και οι τιμές εξαγωγής καθορίστηκαν βάσει των τιμών που πράγματι καταβάλλονται ή που πρέπει να καταβάλλονται από τους εισαγωγείς αυτούς, σύμφωνα με το άρθρο 2 παράγραφος 8 του βασικού κανονισμού.

3.3. Σύγκριση

(43) Προς το σκοπό της δίκαιης σύγκρισης λήφθηκαν υπόψη, υπό μορφή προσαρμογών, οι διαφορές, σύμφωνα με το άρθρο 2 παράγραφος 10 του βασικού κανονισμού και απεδείχθη ότι επηρεάζουν την συγκρισιμότητα των τιμών. Επομένως, έγιναν προσαρμογές όσον αφορά τις μειώσεις τιμών, τα έξοδα μεταφοράς, ασφάλισης, διεκπεραίωσης, φόρτωσης καθώς και τα παρεπόμενα έξοδα, τις πιστώσεις και τις προμήθειες.

(44) Ο εξαγωγέας-παραγωγός στην Ταϊβάν ζήτησε προσαρμογή για τις διαφορές στα στάδια εμπορίας. Ισχυρίστηκαν ότι ορισμένες από τις εξαγόμενες πωλήσεις τους ήταν πωλήσεις ΚΑΕ. Δεν ήταν δυνατόν να παραχωρηθεί η προσαρμογή αυτή διότι ο εξαγωγέας-παραγωγός δεν μπόρεσε να αποδείξει ότι όντως επρόκειτο για πωλήσεις ΚΑΕ.

3.4. Περιθώριο ντάμπινγκ

Γενική μέθοδος

(45) Χρησιμοποιήθηκε η ίδια μέθοδος με αυτή που περιγράφεται στην αιτιολογική σκέψη 39.

Ατομικό περιθώριο ντάμπινγκ

>ΘΕΣΗ ΠΙΝΑΚΑ>

Υπόλοιπος δασμός

(46) Η σύγκριση των στοιχείων της Ευρωπαϊκής Στατιστικής Υπηρεσίας με τα δεδομένα που αφορούν τον όγκο των εξαγωγών στην Κοινότητα, από το μόνο συνεργασθέντα εξαγωγέα-παραγωγό της Ταϊβάν, κατέδειξε ότι το επίπεδο της συνεργασίας ήταν 45,5 % και θεωρήθηκε ανεπαρκές. Συνεπώς, η μέθοδος που χρησιμοποιήθηκε για τον υπολογισμό του υπόλοιπου περιθωρίου αντιντάμπινγκ στην αιτιολογική σκέψη 40 για την Κορέα, χρησιμοποιήθηκε και για την Ταϊβάν. Το υπόλοιπο περιθώριο είναι 11,9 %.

4. Ταϊλάνδη

(47) Μόνο ένας εξαγωγέας-παραγωγός της Ταϊλάνδης αναγγέλθηκε, η Ly Long Brush. Η εταιρεία ενημερώθηκε σχετικά με τα ελλείποντα στοιχεία και της δόθηκε η ευκαιρία να προσκομίσει περαιτέρω πληροφορίες. Ωστόσο, η εταιρεία αυτή συνέχισε να μην παρέχει ουσιαστικές πληροφορίες, όπως στοιχεία για τις εξαγόμενες πωλήσεις και το κόστος των πωλήσεων, κατά συνέπεια θεωρήθηκε ότι δεν συνεργάστηκε. Η εταιρεία ενημερώθηκε σχετικά με το λόγο για τον οποίο τελικά απορρίφθηκαν οι πληροφορίες και σχετικά με τις συνέπειες της άρνησης συνεργασίας.

(48) Δυνάμει του άρθρου 18 παράγραφος 1 του βασικού κανονισμού η κανονική αξία και η τιμή εξαγωγής καθορίστηκαν βάσει διαθέσιμων στοιχείων που αναφέρονταν στην καταγγελία. Έγινε όπως έπρεπε η προσαρμογή για το στάδιο εμπορίας, που περιείχε η καταγγελία και στη συνέχεια εφαρμόστηκε στη κανονική αξία. Δυνάμει του άρθρου 18 παράγραφος 5 του βασικού κανονισμού, οι πληροφορίες που περιέχονταν στην καταγγελία ελέγχθηκαν με αναφορά στις επίσημες στατιστικές εισαγωγών και διαπιστώθηκε ότι συμφωνούσαν με τις πληροφορίες που δόθηκαν από άλλα ενδιαφερόμένα μέρη κατά την έρευνα.

(49) Τελικά, το περιθώριο ντάμπινγκ καθορίστηκε σε 48,4 %.

Ε. ΚΟΙΝΟΤΙΚΟΣ ΚΛΑΔΟΣ ΠΑΡΑΓΩΓΗΣ

1. Ο καταγγέλλων

(50) Η καταγγελία υποβλήθηκε από τους παραγωγούς που αντιπροσωπεύουν το μεγαλύτερο μέρος, στην εν λόγω περίπτωση περισσότερο από 70 % της συνολικής κοινοτικής παραγωγής βουρτσών χτενίσματος.

2. Δειγματοληψία

2.1. Διαδικασία

(51) Επειδή πολλοί κοινοτικοί παραγωγοί υποστήριξαν την καταγγελία, και σύμφωνα με το άρθρο 17 παράγραφος 1 του βασικού κανονισμού, η Επιτροπή ανήγγειλε στην ανακοίνωση για την έναρξη διαδικασίας την πρόθεσή της να επιλέξει δείγμα κοινοτικών παραγωγών με βάση το μεγαλύτερο αντιπροσωπευτικό όγκο παραγωγής και πωλήσεων του κοινοτικού κλάδου παραγωγής, στο οποίο θα μπορούσε λογικά να αποτελέσει αντικείμενο έρευνας εντός του διαθέσιμου χρόνου. Προς το σκοπό αυτό, η Επιτροπή ζήτησε από τον καταγγέλλοντα να προσκομίσει πληροφορίες σχετικά με την παραγωγή, τις πωλήσεις και την απασχόληση για το συγκεκριμένο προϊόν και για κάθε μέρος που υποστήριξε την καταγγελία, κατά τη διάρκεια του 1998.

(52) Βάσει της πληροφορίας αυτής, η Επιτροπή επέλεξε 13 εταιρείες, που λειτουργούν σε πέντε κράτη μέλη, στις οποίες απεστάλησαν ερωτηματολόγια.

2.2. Κριτήρια επιλογής

(53) Η επιλογή έγινε σύμφωνα με τα ακόλουθα κριτήρια:

- τόπος εγκατάστασης της εταιρείας ενώ συγχρόνως η επιλογή εστιάζεται στα κύρια κράτη μέλη παραγωγής

- μέγεθος της εταιρείας και δομή της παραγωγής, ενώ στόχος της επιλογής είναι να ληφθεί ποικιλία εταιρειών.

2.3. Κοινοτικοί παραγωγοί του δείγματος

(54) Εκτός από τους ένδεκα κοινοτικούς παραγωγούς που αναφέρονται ανωτέρω στην αιτιολογική σκέψη 7 στοιχείο α), επελέγησαν για το δείγμα δύο ακόμη κοινοτικοί παραγωγοί. Κατά την έρευνα, αυτές οι δύο εταιρείες, δηλαδή η Coronet-Werke Heinrich Schlerf GmbH και Acca Kappa, δεν συμπεριελήφθησαν στο δείγμα επειδή δεν προσκόμισαν τα απαιτούμενα στοιχεία, ενώ ρητά υποστήριζαν τη διαδικασία. Επιπλέον, δεν μπορούσαν να ληφθούν πλήρως υπόψη, κατά το προσωρινό στάδιο της έρευνας, οι πληροφορίες που παρείχε η Industrias Fushima, επειδή δεν θα συμπεριλαμβάνονταν στις πληροφορίες που ελήφθησαν από τους άλλους κοινοτικούς παραγωγούς, οι οποίοι επελέγησαν στο δείγμα και προσκόμισαν τα απαιτούμενα στοιχεία. Πραγματοποιήθηκαν επιτόπου επισκέψεις επαλήθευσης στις εγκαταστάσεις εννέα από τις ένδεκα εταιρείες που αναφέρονται στην αιτιολογική σκέψη 7 στοιχείο α), που επελέγησαν για το δείγμα και συμπλήρωσαν το ερωτηματολόγιο. Αυτές οι ένδεκα εταιρείες καλύπτουν τον μεγαλύτερο αντιπροσωπευτικό όγκο παραγωγής και πωλήσεων του κοινοτικού κλάδου παραγωγής, στις οποίες λογικά δεν μπορούσε να γίνει έρευνα εντός του διαθέσιμου χρόνου.

3. Ορισμός της κοινοτικής παραγωγής

(55) Εντός της Κοινότητας, το εν λόγω προϊόν κατασκευάζεται από:

- παραγωγούς, εξ ονόματος των οποίων υποβλήθηκε η καταγγελία και οι οποίοι επελέγησαν για το προαναφερόμενο δείγμα, ("οι κοινοτικοί παραγωγοί του δείγματος"),

- παραγωγούς, εξ ονόματος των οποίων υποβλήθηκε η καταγγελία και οι οποίοι δεν περιελήφθησαν στο δείγμα, και

- άλλοι κοινοτικοί παραγωγοί οι οποίοι δεν υπέβαλαν καταγγελία. Κανείς εξ αυτών δεν έφερε αντιρρήσεις κατά τη διαδικασία ("οι άλλοι κοινοτικοί παραγωγοί").

(56) Η Επιτροπή εκτίμησε κατά πόσον όλες οι ως άνω εταιρείες μπορούσαν να θεωρηθούν κοινοτικοί παραγωγοί κατά την έννοια του άρθρου 4 παράγραφος 1 στοιχείο α) του βασικού κανονισμού, δεδομένου ότι και ορισμένοι εξ αυτών εισάγουν βούρτσες χτενίσματος από τις εν λόγω χώρες εξαγωγής.

(57) Δεδομένου ότι δεν ήταν διαθέσιμες επαρκώς λεπτομερείς πληροφορίες για όλες τις ως άνω εταιρείες, η ανάλυση αυτή κάλυψε τους κοινοτικούς παραγωγούς του δείγματος.

(58) Ως προς τούτο, η έρευνα κατέδειξε ότι ορισμένοι από τους κοινοτικούς παραγωγούς του δείγματος εισάγουν βούρτσες για χτένισμα από τις εν λόγω χώρες εξαγωγής. Οι εισαγωγές αυτές πραγματοποιούνται επειδή οι κοινοτικοί παραγωγοί του δείγματος χρειάζονται να συμπληρώσουν τη σειρά των προϊόντων τους, και επειδή πρέπει να αμυνθούν κατά των εισαγωγών σε χαμηλές τιμές με ντάμπινγκ για να διατηρήσουν το μερίδιο αγοράς. Επιπλέον, αυτή η εισαγωγική δραστηριότητα δεν θίγει το κύριο συμφέρον των εταιρειών αυτών, που συνίσταται στο να παράγουν και όχι να εισάγουν βούρτσες για χτένισμα. Πράγματι, οι εισαγωγές αυτές δεν αντιπροσωπεύουν σημαντικό μέρος των πωλήσεων των σχετικών κοινοτικών παραγωγών του δείγματος.

(59) Έτσι θεωρήθηκε ότι οι κοινοτικοί παραγωγοί του δείγματος αποτελούν μέρος της κοινοτικής παραγωγής βουρτσών για χτένισμα κατά την έννοια του άρθρου 4 παράγραφος 1 στοιχείο α) του βασικού κανονισμού.

(60) Η έρευνα δεν αποκάλυψε στοιχεία τα οποία θα μπορούσαν να οδηγήσουν σε διαφορετικό συμπέρασμα όσον αφορά τις υπόλοιπες από τις ως άνω αναφερόμενες εταιρείες, οι οποίες κατασκευάζουν βούρτσες για χτένισμα στην Κοινότητα. Κατά συνέπεια, θεωρήθηκε ότι όλες οι εταιρείες που αναφέρονται στην αιτιολογική σκέψη 55, είναι κοινοτικοί παραγωγοί κατά την έννοια του άρθρου 4 παράγραφος 1 στοιχείο α) του βασικού κανονισμού.

4. Ορισμός της κοινοτικής βιομηχανίας

(61) Οι καταγγέλλοντες κοινοτικοί παραγωγοί (δηλαδή αυτοί που περιελήφθησαν και αυτοί που δεν περιελήφθησαν στο δείγμα αλλά υποστήριξαν τους κοινοτικούς παραγωγούς όπως περιγράφεται ανωτέρω) πληρούν τις απαιτήσεις της αντιπροσωπευτικότητας κατά την έννοια του άρθρου 5 παράγραφος 4 του βασικού κανονισμού, δεδομένου ότι αντιπροσωπεύουν περισσότερο από 70 % του συνόλου της κοινοτικής παραγωγής βουρτσών για χτένισμα, συνεπώς θεωρείται ότι αποτελούν τον κοινοτικό κλάδο παραγωγής κατά την έννοια του άρθρου 4 παράγραφος 1 του ιδίου κανονισμού.

ΣΤ. ΖΗΜΙΑ

1. Προκαταρκτικές παρατηρήσεις

(62) Βάσει των ανωτέρω εκτιθέμενων συμπερασμάτων όσον αφορά το Χονγκ Κονγκ, οι εισαγωγές βουρτσών για χτένισμα καταγωγής Χονγκ Κονγκ δεν θεωρείται πλέον ότι παρουσιάζουν ενδιαφέρον. Κατά συνέπεια, μόνον οι εισαγωγές από τις άλλες χώρες ελήφθησαν υπόψη για την άξιολόγηση της ζημίας και της αιτιώδους συνάφειας που αναφέρεται κατωτέρω.

(63) Δεδομένου ότι χρησιμοποιήθηκε η τεχνική δειγματοληψίας για τον κοινοτικό κλάδο παραγωγής, η ζημία αξιολογήθηκε βάσει των πληροφοριών που συγκεντρώθηκαν για ολόκληρο τον κοινοτικό κλάδο παραγωγής και βάσει πληροφοριών που συγκεντρώθηκαν για τους κοινοτικούς παραγωγούς του δείγματος.

(64) Ο κοινοτικός κλάδος παραγωγής χαρακτηρίζεται από μεγάλο αριθμό εμπορευομένων, σε πολλές περιπτώσεις επιχειρήσεις μικρού και μεσαίου μεγέθους, και από το γεγονός ότι οι εταιρείες μπορούν εύκολα να πάψουν ή να περιορίσουν τις δραστηριότητες παραγωγής, επειδή οι μηχανές μπορούν να πωληθούν ή σχετικά εύκολα να χρησιμοποιηθούν για άλλα προϊόντα. Πράγματι, κατά την περίοδο που καλύπτει η ανάλυση για την αξιολόγηση της ζημίας, δηλαδή Ιανουάριο 1996 μέχρι Ιούνιο 1999, σειρά εταιρειών σταμάτησε ή περιόρισε σημαντικά τις δραστηριότητες παραγωγής βουρτσών για χτένισμα.

(65) Επιπλέον, τούτο είχε ως συνέπεια ο κοινοτικός κλάδος παραγωγής, κατά την περίοδο έρευνας, να αποτελείται από τις εταιρείες αυτές οι οποίες ήταν αρκετά εύρωστες ώστε να επιβιώσουν από τον ανταγωνισμό λόγω των εισαγωγών με ντάμπινγκ και οι οποίες, σε ορισμένο βαθμό, επωφελούντο από την υποχώρηση των άλλων εταιρειών που δεν μπόρεσαν να αντισταθούν. Σε ορισμένες περιπτώσεις, η δραστηριότητα, οι μηχανές ή/και οι εργαζόμενοι των εταιρειών που είχαν παύσει ή περιορίσει τις δραστηριότητές τους, απορροφήθηκαν από εταιρείες οι οποίες επελέγησαν για το ανωτέρω δείγμα. Το 1998 και κατά την περίοδο έρευνας, δύο κράτη μέλη ειδικότερα, δηλαδή η Γαλλία και η Γερμανία, εθίγησαν από τις εξελίξεις αυτές. Κατά συνέπεια, η αξιολόγηση της ζημίας έπρεπε να γίνει λαμβάνοντας υπόψη το γεγονός ότι οι καταγγέλλουσες εταιρείες του κοινοτικού κλάδου παραγωγής που επιβίωσαν μπορεί να επωφελήθηκαν, πιθανόν προσωρινά μόνον, από την εξαφάνιση των άλλων εταιρειών.

2. Κοινοτική κατανάλωση

(66) Μεταξύ του 1996 και της περιόδου έρευνας, η φαινομένη κοινοτική κατανάλωση αυξήθηκε κατά 33 %, από 81 εκατομμύρια τεμάχια περίπου σε 107 εκατομμύρια τεμάχια περίπου. Λεπτομερέστερα, αυξήθηκε σημαντικά μεταξύ του 1996 και 1997, δηλαδή από 81 εκατομμύρια τεμάχια περίπου σε 102 εκατομμύρια τεμάχια περίπου, παρέμεινε σταθερή μεταξύ του 1997 και 1998 και στη συνέχεια αυξήθηκε και πάλι μεταξύ του 1998 και της περιόδου έρευνας, από 102 εκατομμύρια περίπου σε 107 εκατομμύρια τεμάχια περίπου.

3. Εισαγωγές

3.1. Σωρευτική αξιολόγηση

(67) Η Επιτροπή εξέτασε την κατάσταση, λαμβάνοντας υπόψη τις προϋποθέσεις του άρθρου 3 παράγραφος 4 του βασικού κανονισμού.

(68) Βάσει αυτού, καθορίστηκε προσωρινά ότι, όσον αφορά τις εισαγωγές καταγωγής Κίνας, Κορέας, Ταϊβάν και Ταϊλάνδης, τα περιθώρια ντάμπινγκ που διαπιστώθηκαν είναι κάτι περισσότερο από αμελητέα, ότι ο όγκος των εισαγωγών δεν είναι αμελητέος και ότι κρίνεται ενδεδειγμένη μία σωρευτική αξιολόγηση λόγω των συνθηκών ανταγωνισμού μεταξύ των εισαγωγών καθώς και μεταξύ των εισαγωγών και του ομοειδούς κοινοτικού προϊόντος. Επιπλέον, οι τιμές εισαγωγής ήταν όλες χαμηλότερες από τις τιμές πώλησης του κοινοτικού κλάδου παραγωγής, ενώ πραγματοποιούνταν μέσω των ιδίων ή παρόμοιων εμπορικών κυκλωμάτων. Για τους λόγους αυτούς, συνάγεται το προσωρινό συμπέρασμα ότι οι εισαγωγές καταγωγής των προαναφερόμενων χωρών πρέπει να αξιολογηθούν σωρευτικά.

3.2. Όγκος και μερίδιο αγοράς

(69) Ο όγκος των εισαγωγών από τις τέσσερις εν λόγω χώρες αυξήθηκε κατά 46 %, δηλαδή από 57 εκατομμύρια τεμάχια περίπου το 1996, σε 84 εκατομμύρια τεμάχια περίπου κατά την περίοδο έρευνας. Οι εισαγωγές αυξήθηκαν σημαντικά μεταξύ του 1996 και του 1997, δηλαδή κατά 34 %, παρέμειναν σταθερές μεταξύ 1997 και 1998 και αυξήθηκαν κατά 8 % επιπλέον μεταξύ του 1998 και της περιόδου έρευνας.

(70) Το μερίδιο της κοινοτικής αγοράς που καταλαμβάνουν οι εισαγωγές από τις ενδιαφερόμενες χώρες αυξήθηκε σημαντικά μεταξύ του 1996 και 1997, από 71 % περίπου σε 75 % περίπου και συνέχισε να αυξάνεται έκτοτε, φθάνοντας περίπου στο 78 % κατά την περίοδο έρευνας.

3.3. Τιμές

Εξέλιξη τιμών

(71) Η μέση τιμή εισαγωγής των εν λόγω εισαγωγών, σύμφωνα με τα στοιχεία της Ευρωπαϊκής Στατιστικής Υπηρεσίας, μειώθηκε από 0,51 ευρώ ανά μονάδα το 1996 σε 0,46 ευρώ ανά μονάδα κατά την περίοδο έρευνας, ήτοι κατά 10 %. Παρόμοια πτωτική τάση παρατηρείται κατά την επί μέρους ανάλυση των μέσων τιμών εισαγωγής κάθε ενδιαφερόμενης χώρας.

Απόκλιση τιμών

(72) Η Επιτροπή εξέτασε επίσης κατά πόσον οι εξαγωγείς-παραγωγοί στις ενδιαφερόμενες χώρες πωλούσαν σε τιμές αισθητά χαμηλότερες από τις τιμές πώλησης των κοινοτικών παραγωγών του δείγματος κατά την περίοδο έρευνας.

(73) Προς το σκοπό αυτό, έγινε σύγκριση μεταξύ των εξαγόμενων βουρτσών για χτένισμα και αυτών που παράγονται στην Κοινότητα από τους κοινοτικούς παραγωγούς του δείγματος. Οι τιμές των εξαγωγέων-παραγωγών προσαρμόστηκαν δεόντως στο επίπεδο τιμής cif στα σύνορα της Κοινότητας και μετά την καταβολή του δασμού, ενώ οι τιμές των κοινοτικών παραγωγών του δείγματος προσαρμόστηκαν στο επίπεδο εξόδου από το εργοστάσιο. Στο πλαίσιο κάθε κατηγορίας βουρτσών για χτένισμα, όπως προσδιορίστηκε κατά την έρευνα, οι σταθμισμένες μέσες τιμές των κοινοτικών παραγωγών του δείγματος συγκρίθηκαν με τις σταθμισμένες μέσες τιμές εξαγωγής εκάστου ενδιαφερόμενου εξαγωγέα-παραγωγού.

(74) Τα περιθώρια απόκλισης για κάθε μία από τις ενδιαφερόμεγες χώρες, εκφρασμένα ως ποσοστό των τιμών των κοινοτικών παραγωγών του δείγματος, υπερβαίνουν το 45 %.

4. Κατάσταση το κοινοτικού κλάδου παραγωγής

4.1. Στοιχεία που αφορούν τον κοινοτικό κλάδο παραγωγής στο σύνολό του

Προκαταρκτικές παρατηρήσεις

(75) Όταν χρησιμοποιείται η τεχνική δειγματοληψίας στον κοινοτικό κλάδο παραγωγής, η Επιτροπή καθορίζει ορισμένους δείκτες ζημίας όπως παραγωγή, ικανότητα, αποθέματα, πωλήσεις, μερίδιο αγοράς και απασχόληση για τον κοινοτικό κλάδο παραγωγής στο σύνολό του και τους δείκτες ζημίας που αφορούν τις επιδόσεις κάθε εταιρείας, δηλαδή τιμές, κόστος παραγωγής, κέρδη, βάσει πληροφοριών που συγκεντρώνονται για τους κοινοτικούς παραγωγούς του δείγματος.

(76) Λόγω της δομής και του μεγέθους των εταιρειών που αποτελούν τον κοινοτικό κλάδο παραγωγής και λαμβάνοντας υπόψη ότι είναι δύσκολο να συλλεχθούν πληροφορίες σχετικά με τα αποθέματα για το σύνολο του κοινοτικού κλάδου παραγωγής, ο οικονομικός αυτός δείκτης καθορίστηκε μόνον για τους κοινοτικούς παραγωγούς του δείγματος. Δεδομένου ότι οι παραγωγοί αυτοί καλύπτουν αντιπροσωπευτικό όγκο πωλήσεων και παραγωγής του συνόλου του κοινοτικού κλάδου παραγωγής, τα σχετικά συμπεράσματα μπορούν σε κάθε περίπτωση να θεωρηθούν αντιπροσωπευτικά για το σύνολο του κοινοτικού κλάδου παραγωγής.

(77) Η έρευνα που πραγματοποιήθηκε για τους κοινοτικούς παραγωγούς του δείγματος κατέδειξε ότι η παραγωγή τους, η ικανότητα, οι πωλήσεις, το μερίδιο αγοράς και τα στοιχεία για την απασχόληση καταδεικνύονται από τις πληροφορίες που συγκεντρώθηκαν στο επίπεδο του κοινοτικού κλάδου της παραγωγής.

Παραγωγή

(78) Μεταξύ του 1996 και της περιόδου έρευνας, η παραγωγή μειώθηκε από 20 εκατομμύρια τεμάχια περίπου σε 19 εκατομμύρια τεμάχια περίπου, δηλαδή κατά 3 %. Η σημαντικότερη μείωση της παραγωγής σημειώνεται μεταξύ του 1997 και 1998. Αν και η παραγωγή αυξήθηκε και πάλι μεταξύ του 1998 και της περιόδου έρευνας, δεν έφθασε στα επίπεδα του 1996.

Ικανότητα παραγωγής

(79) Η μέγιστη ικανότητα παραγωγής, μετρούμενη σε τεμάχια που είναι δυνατόν να κατασκευαστούν ετησίως από τον κοινοτικό κλάδο παραγωγής, αυξήθηκε από 72 εκατομμύρια τεμάχια το 1996, σε 77 εκατομμύρια τεμάχια κατά την περίοδο έρευνας, δηλαδή αύξηση κατά 7,5 %. Η αύξηση αυτή δεν είναι αποτέλεσμα επενδύσεων σε νέα προγράμματα παραγωγής, αλλά του έξορθολογισμού της παραγωγής και του εκσυγχρονισμού των μηχανών, όπως αναφέρεται ανωτέρω.

(80) Η χρησιμοποίηση της ικανότητας μειώθηκε από περίπου 28 % το 1996, σε περίπου 25 % κατά την περίοδο έρευνας. Το επίπεδο της χρησιμοποίησης της ικανότητας όσον αφορά το εν λόγω προϊόν παραμένει χαμηλό, επειδή ο κοινοτικός κλάδος παραγωγής μετέβαλε το προϊόν, προωθώντας προϊόντα άλλα εκτός από τις βούρτσες για χτένισμα, επειδή ο ανταγωνισμός από τα εισαγόμενα προϊόντα ήταν χαμηλότερος.

Όγκος πωλήσεων και μερίδιο αγοράς

(81) Ενώ η κοινοτική κατανάλωση αυξήθηκε περίπου κατά 33 % μεταξύ του 1996 και της περιόδου έρευνας, ο όγκος των πωλήσεων του κοινοτικού κλάδου παραγωγής μειώθηκε περίπου κατά 28 %, από 18 εκατομμύρια τεμάχια περίπου το 1996, σε 13 εκατομμύρια τεμάχια περίπου κατά την περίοδο έρευνας. Μειώθηκε σημαντικά μεταξύ του 1996 και 1998, δηλαδή κατά 31 %, και αυξήθηκε ελάχιστα μεταξύ του 1998 και της περιόδου έρευνας, παραμένοντας ωστόσο σε πολύ χαμηλά επίπεδα συγκρινόμενη με το 1996.

(82) Το αντίστοιχο μερίδιο της κοινοτικής αγοράς μειώθηκε από 22 % περίπου το 1996, σε 12 % περίπου κατά την περίοδο έρευνας. Μειώθηκε απότομα μεταξύ του 1996 και 1998, ήτοι κατά 45 % και έκτοτε μειώνεται σταθερά.

Απασχόληση

(83) Μεταξύ του 1996 και της περιόδου έρευνας, πολλοί κοινοτικοί παραγωγοί διέκοψαν τη λειτουργία τους, επιπλέον δε παρατηρήθηκε μείωση του εργατικού δυναμικού που απασχολείτο στην παραγωγή βουρτσών για χτένισμα. Αυτό οδήγησε στη συνολική μείωση του εργατικού δυναμικού που απασχολείται στην παραγωγή βουρτσών για χτένισμα στην Κοινότητα, από 790 εργαζόμενους το 1996 σε 770 κατά την περίοδο έρευνας.

(84) Η τάση αυτή αποκαλύπτει το γεγονός ότι ορισμένες εταιρείες οι οποίες κατασκεύαζαν, κατά κύριο λόγο, στο παρελθόν βούρτσες για χτένισμα, προσπάθησαν να προσαρμόσουν τη σειρά των προϊόντων τους, προωθώντας άλλα προϊόντα που δεν καλύπτει η τρέχουσα διαδικασία. Αυτά τα άλλα προϊόντα, όπως οδοντόβουρτσες, βούρτσες μπάνιου, βούρτσες ξυρίσματος, βούρτσες περιποίησης προσώπου, ανήκουν επίσης στον τομέα ειδών καλλωπισμού και ο ανταγωνισμός των εισαγωγών είναι λιγότερο έντονος.

4.2. Στοιχεία που αφορούν τους κοινοτικούς παραγωγούς του δείγματος

Αποθέματα

(85) Τα αποθέματα των κοινοτικών παραγωγών του δείγματος μειώθηκαν σημαντικά μεταξύ του 1996 και του 1998, ήτοι κατά 15 %, και αυξήθηκαν πάλι μεταξύ του 1998 και της περιόδου έρευνας, σε επίπεδο που ελάχιστα υπερβαίνει το επίπεδο του 1996. Γενικά, τα αποθέματα των κοινοτικών παραγωγών του δείγματος παρέμειναν σχετικά σταθερά μεταξύ του 1996 και της περιόδου έρευνας. Πρέπει να σημειωθεί ότι το επίπεδο των αποθεμάτων κατά την περίοδο έρευνας, δηλαδή περίπου 1,5 εκατομμύρια τεμάχια αντιπροσωπεύουν χονδρικά τον όγκο πωλήσεων ενός μόνου μηνός του κοινοτικού κλάδου παραγωγής, και εδώ πρόκειται για επιχείρηση που χρειάζεται να διατηρεί αποθέματα για να μπορεί να ανταποκρίνεται αμέσως στη ζήτηση.

Τιμές

(86) Η ανάλυση της εξέλιξης των τιμών των κοινοτικών παραγωγών του δείγματος καταδεικνύει ότι, σε γενικές γραμμές, παρέμειναν σχετικά σταθερές μεταξύ του 1996 και της περιόδου έρευνας. Η μέση τιμή πώλησης ήταν 1,60 ευρώ ανά τεμάχιο το 1996 και μειώθηκε σε 1,59 ευρώ ανά τεμάχιο κατά την περίοδο έρευνας.

(87) Αποτέλεσμα της αύξησης των εισαγωγών σε χαμηλές τιμές καταγωγής των εν λόγω χωρών από το 1996 ήταν, η πλειοψηφία των κοινοτικών παραγωγών του δείγματος να διατηρήσει τις τιμές ενώ άλλοι κοινοτικοί παραγωγοί του δείγματος να τις μειώσουν. Επιπλέον, μία άλλη αντίδραση στην αύξηση αυτή ήταν, οι κοινοτικοί παραγωγοί του δείγματος να διακόψουν την παραγωγή και τις πωλήσεις ορισμένων χαμηλής ποιότητας μοντέλων υπέρ μοντέλων καλύτερης ποιότητας σε ειδικευμένες αγορές όπου οι τιμές ήταν υψηλότερες και λιγότερο έντονος ο άμεσος ανταγωνισμός από τις εισαγωγές με ντάμπινγκ. Η στρατηγική αυτή είχε άμεσο αντίκτυπο στην αποδοτικότητα των κοινοτικών παραγωγών του δείγματος, η οποία αυξήθηκε ελάχιστα πάνω από το σημείο μηδενικών κερδών μετά το 1997. Παρά τη στρατηγική αυτή, οι τιμές σημείωσαν ελαφρά μείωση, αν και αναμενόταν πιθανή αύξηση αυτών.

Επενδύσεις

(88) Μεταξύ του 1996 και της περιόδου έρευνας, οι κοινοτικοί παραγωγοί του δείγματος αύξησαν τις επενδύσεις τους από 132000 ευρώ περίπου σε 334000 ευρώ περίπου. Η σημαντικότερη αύξηση παρατηρείται μεταξύ του 1996 και 1998, λόγω του γεγονότος ότι ορισμένοι κοινοτικοί παραγωγοί του δείγματος απορρόφησαν τις δραστηριότητες και τις μηχανές άλλων εταιρειών, οι οποίες έπαυσαν να παράγουν βούρτσες για χτένισμα στην Κοινότητα.

Αποδοτικότητα

(89) Μεταξύ του 1996 και της περιόδου έρευνας, η αποδοτικότητα των κοινοτικών παραγωγών του δείγματος αυξήθηκε από περίπου - 0,2 % το 1996, σε περίπου 0,49 % κατά την περίοδο έρευνας. Το γεγονός ότι οι παραγωγοί αυτοί κατάφεραν να πετύχουν αποδοτικότητα ελάχιστα ανώτερη από το σημείο μηδενικών κερδών, πρέπει να εκτιμηθεί στο πλαίσιο της προαναφερόμενης απόφασής τους να διακόψουν την παραγωγή και τις πωλήσεις ορισμένων μοντέλων χαμηλής ποιότητας, ευνοώντας ορισμένες εξειδικευμένες αγορές, όπου οι τιμές ήταν υψηλότερες και ο άμεσος ανταγωνισμός από τις εισαγωγές με ντάμπινγκ λιγότερο έντονος. Ωστόσο, στη στρατηγική αυτή δεν παρεμπόδισε στη μείωση του όγκου πωλήσεων και του μεριδίου αγοράς, που άρχισε να έχουν αρνητικές επιπτώσεις στα οικονομικά αποτελέσματα κατά την περίοδο έρευνας. Δεδομένων των οικονομιών κλίμακας που υπάρχουν σε αυτόν τον κλάδο παραγωγής, η στρατηγική αυτή μπορεί να χρησιμοποιηθεί ωστόσο σε περιορισμένο μόνο βαθμό και ο κοινοτικός κλάδος παραγωγής πρέπει να παράγει σημαντικό όγκο απλών προϊόντων, ώστε να είναι σε θέση να διατηρήσει έναν επαρκή όγκο πωλήσεων μακροπρόθεσμα, για να μπορεί να καλύπτει το σταθερό κόστος και να επιτυγχάνει ένα ορισμένο επίπεδο κερδών.

(90) Επιπλέον, όπως προαναφέρεται, οι κοινοτικοί παραγωγοί του δείγματος συγκαταλέγονται μεταξύ των εταιρειών οι οποίες είναι αρκετά ισχυρές για να επιβιώσουν από τον ανταγωνισμό λόγω των εισαγωγών με ντάμπινγκ και οι οποίες, σε ορισμένο βαθμό, επωφελήθηκαν από την παύση λειτουργίας των άλλων εταιρειών που δεν μπόρεσαν να επιβιώσουν. Κατά συνέπεια, μπορεί να επωφελήθηκαν από την εξαφάνιση άλλων εταιρειών, πράγμα που σημαίνει ότι η σχετικά θετική εξέλιξή τους όσον αφορά την αποδοτικότητα, μπορεί να υπερεκτιμήθηκε.

5. Συμπεράσματα σχετικά με τη ζημία

(91) Η εξέταση των προαναφερόμενων παραγόντων καταδεικνύει ότι μεταξύ του 1996 και της περιόδου έρευνας, οι εισαγωγές με ντάμπινγκ αυξήθηκαν σημαντικά όσον αφορά τον όγκο και το μερίδιο αγοράς, καλύπτοντας περίπου το 78 % της κοινοτικής αγοράς κατά την περίοδο έρευνας και ότι οι τιμές πώλησης του κοινοτικού κλάδου παραγωγής ήταν σημαντικά χαμηλότερες από τις τιμές των εν λόγω εισαγωγών, ενώ τα περιθώρια απόκλισης τιμών υπερέβαιναν το 45 %, σε όλες τις περιπτώσεις.

(92) Επιπλέον, μεταξύ του 1996, ειδικότερα από το 1997, και της περιόδου έρευνας, επιδεινώθηκε η κατάσταση του κοινοτικού κλάδου παραγωγής. Πράγματι, κατά την περίοδο αυτή σημειώνεται μείωση της παραγωγής, της χρησιμοποίησης της ικανότητας, του όγκου των πωλήσεων, του μεριδίου αγοράς και της απασχόλησης.

(93) Ενώ οι επενδύσεις των κοινοτικών παραγωγών του δείγματος αυξήθηκαν και βελτιώθηκε ελαφρά η αποδοτικότητά τους επιτυγχάνοντας σημείο μηδενικών κερδών, η έρευνα κατέδειξε ότι η ελάχιστη βελτίωση των οικονομικών αποτελεσμάτων οφείλεται κατά κύριο λόγο στην απόφαση αυτών των κοινοτικών παραγωγών του δείγματος, όταν βρέθηκαν αντιμέτωποι με εισαγωγές σε χαμηλές τιμές, να μη συνεχίσουν την παραγωγή και τις πωλήσεις ορισμένων φθηνών μοντέλων χαμηλής ποιότητας και να προωθήσουν μοντέλα ανώτερης ποιότητας σε εξειδικευμένες αγορές, όπου οι τιμές είναι υψηλότερες και ο ανταγωνισμός από τις εισαγωγές με ντάμπινγκ λιγότερο έντονος. Κατά συνέπεια θεωρήθηκε ότι οι τιμές πώλησης των κοινοτικών παραγωγών του δείγματος θα είχαν μειωθεί σημαντικά στην περίπτωση που συνέχιζαν να παράγουν όλα τα μοντέλα του προϊόντος και κατά συνέπεια, η αποδοτικότητά τους θα είχε επιδεινωθεί.

(94) Εκτός από το γεγονός ότι μία στρατηγική όπως η ανωτέρω δεν είναι βιώσιμη μεσοπρόθεσμα και μακροπρόθεσμα, επιπλέον δεν επιτρέπει στον κοινοτικό κλάδο παραγωγής να διατηρήσει ή να διευρύνει το μερίδιο αγοράς, διότι η εξέλιξη του όγκου των πωλήσεων και του μεριδίου αγοράς εξακολουθεί να είναι αρνητική στο πλαίσιο της σημαντικής επέκτασης της κοινοτικής αγοράς βουρτσών για χτένισμα.

(95) Κατά συνέπεια συνάγεται το συμπέρασμα ότι ο κοινοτικός κλάδος παραγωγής υπέστη σημαντική ζημία.

Ζ. ΑΙΤΙΩΔΗΣ ΣΥΝΑΦΕΙΑ

1. Εισαγωγή

(96) Σύμφωνα με το άρθρο 3 παράγραφοι 6 και 7 του βασικού κανονισμού, η Επιτροπή εξέτασε κατά πόσον οι εισαγωγές βουρτσών για χτένισμα καταγωγής των εν λόγω χωρών προκάλεσαν ζημία στον κοινοτικό κλάδο παραγωγής, σε τέτοιο βαθμό που να μπορεί να θεωρηθεί σημαντική. Επίσης εξετάστηκαν γνωστοί παράγοντες, εκτός από τις εισαγωγές με ντάμπινγκ, οι οποίοι θα μπορούσαν συγχρόνως να προκαλέσουν ζημία στον κοινοτικό κλάδο παραγωγής, ώστε να διαβεβαιωθεί ότι η πιθανή ζημία που προκάλεσαν αυτοί οι άλλοι παράγοντες, δεν οφειλόταν στις εισαγωγές με ντάμπινγκ.

2. Επιπτώσεις των εισαγωγών με ντάμπινγκ από τις εν λόγω χώρες

(97) Εξετάζοντας τις επιπτώσεις των εισαγωγών με ντάμπινγκ, διαπιστώθηκε ότι μεταξύ του 1996 και της περιόδου έρευνας, η σημαντική αύξηση των εισαγωγών βουρτσών για χτένισμα καταγωγής των εν λόγω χωρών, κατά 46 % περίπου, και το μεγάλο μερίδιο που καταλαμβάνουν στην κοινοτική αγορά, 78 % περίπου κατά την περίοδο έρευνας, συνέπεσε με την επιδείνωση της κατάστασης στον κοινοτικό κλάδο παραγωγής, το μερίδιο του οποίου στην κοινοτική αγορά μειώθηκε από 22 % περίπου, σε 12 % περίπου, δηλαδή κατά 10 ποσοστιαίες μονάδες.

(98) Οι τιμές πώλησης του κοινοτικού κλάδου παραγωγής παρουσίασαν σημαντική απόκλιση σε σχέση με τις τιμές των εισαγωγών με ντάμπινγκ οι οποίες, λόγω της ισχυρής τους θέσης στην αγορά, επηρέασαν την εξέλιξη των τιμών. Πράγματι, υπάρχει σημαντικός ανταγωνισμός στην αγορά βουρτσών για χτένισμα και, όσον αφορά τη ζήτηση, είναι σημαντική η παρουσία των χονδρεμπόρων, των αλυσίδων υπεραγορών και πολυκαταστημάτων, που έχουν σημαντική αγοραστική δύναμη. Έτσι, η εξέλιξη των τιμών των κοινοτικών παραγωγών του δείγματος αποδεικνύει ότι μειώθηκαν ελαφρά μεταξύ του 1996 και της περιόδου έρευνας, ενώ η απόφαση του κοινοτικού κλάδου παραγωγής, όταν αντιμετώπισε εισαγωγές με ντάμπινγκ, να διακόψει την παραγωγή και πώληση ορισμένων μοντέλων χαμηλής ποιότητας, προς όφελος μοντέλων ανώτερης ποιότητας των οποίων οι τιμές ήταν υψηλότερες και για τα οποία ο ανταγωνισμός, από τις εισαγωγές με ντάμπινγκ ήταν λιγότερο έντονος, θα έπρεπε να του δώσει τη δυνατότητα να αυξήσει τις τιμές πώλησης. Από την κατάσταση αυτή συνάγεται το συμπέρασμα ότι συμπιέστηκαν οι τιμές του κοινοτικού κλάδου παραγωγής.

(99) Συγχρόνως, ο κοινοτικός κλάδος παραγωγής δεν μπόρεσε να επωφεληθεί από τη σημαντική μεγέθυνση της κοινοτικής αγοράς, και ενώ μεταξύ του 1996 και της περιόδου έρευνας επεκτάθηκε η αγορά κατά 33 %, ο όγκος πωλήσεων του κλάδου μειώθηκε κατά 28 %, επιφέροντας απώλεια μεριδίου αγοράς 10 ποσοστιαίων μονάδων κατά την περίοδο έρευνας.

(100) Κατά συνέπεια θεωρείται ότι η πίεση που ασκήθηκε από τις εν λόγω εισαγωγές, με τη μορφή απόκλισης των τιμών, καθώς και η ισχυρή θέση των εισαγωγών αυτών στην αγορά ως προς τον όγκο πωλήσεων και το μερίδιο αγοράς, προκάλεσαν συμπίεση τιμών για τους κοινοτικούς παραγωγούς και σημαντικές απώλειες ως προς τον όγκο πωλήσεων, επιφέροντας απώλεια του μεριδίου αγοράς.

3. Επιπτώσεις άλλων παραγόντων

(101) Σύμφωνα με το άρθρο 3 παράγραφος 7 του βασικού κανονισμού, η Επιτροπή εξέτασε κατά πόσον άλλοι παράγοντες, εκτός από τις εισαγωγές με ντάμπινγκ από την οικεία χώρα, θα μπορούσαν να είχαν συμβάλει στη ζημία την οποία υπέστη ο κοινοτικός κλάδος παραγωγής. Ειδικότερα, αναλύθηκε η συμπεριφορά άλλων κοινοτικών παραγωγών, οι εισαγωγές από τρίτες χώρες, οι εξελίξεις της τεχνολογίας και οι εξαγωγικές επιδόσεις και παραγωγικότητα του κοινοτικού κλάδου παραγωγής.

Άλλοι κοινοτικοί παραγωγοί

(102) Όσον αφορά την παραγωγή και τις πωλήσεις των άλλων κοινοτικών παραγωγών, παρατηρείται μείωση του όγκου μεταξύ του 1996 και της περιόδου έρευνας. Η ίδια τάση διαπιστώνεται κατά την ίδια περίοδο όσον αφορά το μερίδιο αγοράς.

Εισαγωγές από άλλες τρίτες χώρες

(103) Κατά την περίοδο έρευνας, μόνον οι εισαγωγές καταγωγής μιας εκ των τρίτων χωρών καταλάμβανε μερίδιο της κοινοτικής αγοράς μεγαλύτερο από 2 %, δηλαδή της Νορβηγίας. Εντούτοις, παρόλο που οι εισαγωγές αυτές υπερέβαιναν το 2 % κατά την περίοδο έρευνας, διαπιστώθηκε ότι δεν είναι σημαντική η παραγωγή βουρτσών για χτένισμα στη Νορβηγία. Κατά συνέπεια, είναι εξαιρετικά πιθανόν οι εισαγωγές από τη χώρα αυτή να είναι όντως καταγωγής μιας εκ των χωρών τις οποίες αφορά η παρούσα διαδικασία, ειδικότερα της Κίνας, δεδομένης της εν γένει ισχυρής θέσης που κατέχει η χώρα αυτή στην αγορά.

(104) Όσον αφορά τις μέσες τιμές εισαγωγών από τη Νορβηγία, αυτές δεν θεωρούνται αξιόπιστες, δεδομένου ότι οι τιμές αυτές διαφέρουν σημαντικά, ιδίως το 1998 και κατά την περίοδο έρευνας, από τις μέσες τιμές βουρτσών για χτένισμα καταγωγής οποιασδήποτε από τις ενδιαφερόμενες χώρες ή κάθε άλλης τρίτης χώρας.

(105) Όσον αφορά τις εισαγωγές καταγωγής Χονγκ Κονγκ, διαπιστώθηκε κατά την περίοδο έρευνας ότι οι εξαγωγές βουρτσών για χτένισμα στην Κοινότητα καταγωγής της εν λόγω χώρας ήταν περισσότερο από αμελητέες κατά την περίοδο έρευνας.

(106) Τελικά, το μερίδιο αγοράς των εισαγωγών καταγωγής τρίτων χωρών, εκτός της Νορβηγίας και του Χονγκ Κονγκ, παρουσίασε σταθερή μείωση μεταξύ του 1996 και της περιόδου έρευνας, ήτοι από 3 % σε 2,23 %, και οι μέσες τιμές τους κατά την ίδια περίοδο, παρέμειναν σε επίπεδα υψηλότερα από αυτά των εισαγωγών καταγωγής των εν λόγω χωρών.

Ανταγωνιστικότητα και εξαγωγική επίδοση του κοινοτικού κλάδου παραγωγής

(107) Όσον αφορά την ανταγωνιστικότητα και παραγωγικότητα του κοινοτικού κλάδου παραγωγής, διαπιστώθηκε ότι ο κοινοτικός κλάδος παραγωγής προσπάθησε να διατηρήσει τα επίπεδα παραγωγής και πωλήσεων μεταξύ του 1996 και της περιόδου έρευνας. Διέκοψε την παραγωγή και πώληση ορισμένων μοντέλων προϊόντος, προωθώντας ορισμένα άλλα μοντέλα, ώστε να διατηρήσει ένα ορισμένο επίπεδο πωλήσεων και ανταγωνιστικότητας.

(108) Μεταξύ του 1996 και της περιόδου έρευνας, ο κοινοτικός κλάδος παραγωγής διατήρησε επιπλέον ένα σταθερό επίπεδο πωλήσεων στις εξαγωγικές αγορές, όπου επίσης αντιμετώπιζε τον άμεσο ανταγωνισμό των ενδιαφερόμενων εξαγωγέων παραγωγών, όπως στην αγορά των ΗΠΑ και της Ιαπωνίας, όπου υπάρχει ζήτηση για υψηλής ποιότητας προϊόντα που κατασκευάζονται από τον κοινοτικό κλάδο παραγωγής.

4. Συμπεράσματα σχετικά με την αιτιώδη συνάφεια

(109) Η αρνητική κατάσταση του κοινοτικού κλάδου παραγωγής συνέπεσε με αύξηση των εισαγωγών από τις εν λόγω χώρες και σημαντική απόκλιση τιμών των εισαγωγών αυτών.

(110) Δεδομένης της εξαιρετικά ισχυρής θέσης των εν λόγω εισαγωγών, δεν εντοπίστηκαν άλλοι παράγοντες οι οποίοι θα μπορούσαν να συμβάλουν στη ζημία που υπέστη ο κοινοτικός κλάδος παραγωγής. Ειδικότερα, όσον αφορά άλλους κοινοτικούς παραγωγούς, δεδομένου ότι μειώθηκε η παραγωγή τους, ο όγκος πωλήσεων και το μερίδιο αγοράς μεταξύ του 1996 και της περιόδου έρευνας, δεν συνέβαλαν στη ζημία που υπέστη ο κοινοτικός κλάδος παραγωγής. Όσον αφορά τις εισαγωγές από άλλες τρίτες χώρες, λαμβάνοντας υπόψη ότι το μερίδιο αγοράς κατά την περίοδο έρευνας, το οποίο ήταν πολύ χαμηλό σε σχέση με το μερίδιο αγοράς των εν λόγω εισαγωγών, και λαμβάνοντας επιπλέον υπόψη τις μέσες τιμές τους που θεωρήθηκαν υψηλότερες από τις τιμές των εν λόγω εισαγωγών κατά την περίοδο έρευνας, πρέπει να αποκλεισθεί το γεγονός ότι οι εισαγωγές αυτές θα μπορούσαν να προκαλέσουν ζημία στον κοινοτικό κλάδο παραγωγής.

(111) Συνεπώς, συνάγεται προσωρινά το συμπέρασμα ότι η σημαντική ζημία που υπέστη ο κοινοτικός κλάδος παραγωγής οφείλεται στις εισαγωγές βουρτσών για χτένισμα καταγωγής των τεσσάρων ενδιαφερομένων χωρών.

Η. ΣΥΜΦΕΡΟΝ ΤΗΣ ΚΟΙΝΟΤΗΤΑΣ

(112) Η Επιτροπή, για να αξιολογήσει το συμφέρον της Κοινότητας, πραγματοποίησε έρευνα όσον αφορά τις πιθανές επιπτώσεις της επιβολής/μη επιβολής μέτρων αντιντάμπινγκ στους σχετικούς οικονομικούς φορείς. Ειδικά ερωτηματολόγια απεστάλησαν σε ορισμένα ενδιαφερόμενα μέρη, που θεωρήθηκε ότι τους αφορά άμεσα το προϊόν που αποτελεί αντικείμενο της έρευνας, κυρίως σε προμηθευτές πρώτων υλών για βούρτσες χτενίσματος, μη συνδεόμενους εισαγωγείς και σε εμπόρους που εμπορεύονται το εν λόγω προϊόν. Το Bureau europeén des unions de consommateurs, δηλαδή η ευρωπαϊκή ένωση καταναλωτών, (εφεξής καλούμενη "ΒΕUC") κλήθηκε επίσης να υποβάλει τις παρατηρήσεις του.

1. Κοινοτικός κλάδος παραγωγής

Δομή του κοινοτικού κλάδου παραγωγής

(113) Ο κοινοτικός κλάδος παραγωγής αποτελείται κατά κύριο λόγο από μικρού και μεσαίου μεγέθους εταιρείες. Η διαδικασία παραγωγής είναι κατ' εξοχήν αυτοματοποιημένη και εντάσεως κεφαλαίου. Επιτυγχάνονται σημαντικές οικονομίες κλίμακας όταν παράγεται μεγάλος όγκος του ιδίου μοντέλου.

(114) Οι βούρτσες χτενίσματος είναι ένα καταναλωτικό προϊόν με μεγάλη ποικιλία μοντέλων. Αν και ορισμένα μοντέλα βουρτσών χτενίσματος κατασκευάζονται εδώ και πολλά χρόνια, το προϊόν αυτό επηρεάζεται επίσης από τη μόδα και τη ζήτηση για μικρές μόνον ποσότητες, σε εξειδικευμένες αγορές, όπως ειδικευμένα προϊόντα για κομμωτές και προϊόντα πολυτελείας.

(115) Τα τελευταία χρόνια παρατηρείται σημαντική αναδιάρθρωση του κοινοτικού κλάδου παραγωγής, που οφείλεται στο γεγονός ότι ορισμένες εταιρείες αποφάσισαν να διακόψουν πλήρως ή να περιορίσουν την παραγωγή βουρτσών χτενίσματος. Ορισμένες εταιρείες εξαγοράστηκαν από άλλες, ενώ άλλες αντικατέστησαν την παραγωγή τους με εισαγωγές, κυρίως από τις οικείες χώρες.

Βιωσιμότητα του κοινοτικού κλάδου παραγωγής

(116) Παρά τη διαπίστωση σημαντικής ζημίας, ο κοινοτικός κλάδος παραγωγής φαίνεται ότι είναι βιώσιμος και ανταγωνιστικός. Αυτή η προσωρινή αξιολόγηση βασίζεται στην εκτίμηση των ακόλουθων στοιχείων:

Αναδιάρθρωση: Είναι αξιοσημείωτο το γεγονός ότι ο κοινοτικός κλάδος παραγωγής εξορθολόγησε την παραγωγή και εκσυγχρόνισε τα μηχανήματα που χρησιμοποιεί όπως διαπιστώθηκε από τους κοινοτικούς παραγωγούς του δείγματος, και έτσι μπόρεσε ακόμη και να αυξήσει την παραγωγική του ικανότητα, καθιστώντας αποτελεσματικότερες τις υπάρχουσες εγκαταστάσεις.

Βαθμός ανάπτυξης νέων προϊόντων: Οι κοινοτικοί παραγωγοί ανέπτυξαν νέα μοντέλα βουρτσών χτενίσματος για να διατηρήσουν την επιχειρηματική τους δραστηριότητα, προσφέροντας νέα μοντέλα, για τα οποία ο ανταγωνισμός από τις τρίτες χώρες, ήταν αρχικά πολύ μικρός.

Εξαγωγική επίδοση: Οι εξαγωγές του εν λόγω προϊόντος από τον κοινοτικό κλάδο παραγωγής παρέμειναν σχετικά σταθερές, περίπου σε 7 εκατομμύρια τεμάχια μεταξύ του 1996 και της περιόδου έρευνας.

Πιθανές επιπτώσεις από τη λήψη μέτρων

(117) Πρώτον, μπορεί ο κοινοτικός κλάδος παραγωγής να αυξήσει το μερίδιό του στην κοινοτική αγορά, λόγω της επιβολής μέτρων αντιντάμπινγκ, γεγονός που ενισχύεται λόγω της ύπαρξης σημαντικής παραγωγικής ικανότητας. Δεύτερον, δεδομένου ότι είναι πιθανή η αύξηση της χρησιμοποίησης της ικανότητας, είναι πιθανή και η αύξηση της παραγωγής, με συνέπεια τη μείωση του μοναδιαίου κόστους των κοινοτικών παραγωγών. Όσον αφορά τις τιμές, μπορεί να αναμένεται μέτρια αύξηση των τιμών, όχι όμως παράλληλη με την επιβολή δασμού αντιντάμπινγκ. Συμπερασματικά, αναμένεται ότι η αύξηση της παραγωγής και των πωλήσεων αφενός, και η μείωση του μοναδιαίου κόστους αφετέρου, θα επιτρέψουν στους κοινοτικούς παραγωγούς να ανακτήσουν την αποδοτικότητά τους.

Πιθανές επιπτώσεις από τη μη λήψη μέτρων

(118) Εάν δεν ληφθούν μέτρα, αναμένεται ότι η καθοδική τάση που παρατηρείται για την περίοδο μεταξύ 1996 και της περιόδου έρευνας θα συνεχιστεί. Έτσι, η περαιτέρω διάβρωση της οικονομικής κατάστασης του κοινοτικού κλάδου παραγωγής, και ειδικότερα του όγκου πωλήσεων και της θέσης στην αγορά, θα θέσουν σε κίνδυνο τη δραστηριότητα αυτή, έχοντας ως πιθανό αποτέλεσμα τη διακοπή λειτουργίας των εταιρειών και την απώλεια θέσεων εργασίας. Σύμφωνα με πληροφορίες που παρείχαν οι κοινοτικοί παραγωγοί του δείγματος, η οικονομική κατάσταση κατά τα τελευταία χρόνια διατηρήθηκε με μια προσπάθεια να γίνουν και πάλι ανταγωνιστικοί και να ανακτήσουν μερίδιο αγοράς. Εάν η παρούσα κατάσταση συνεχιστεί και στο μέλλον, αναμένεται ότι οι εταιρείες δεν θα μπορέσουν να εξασφαλίσουν την παρουσία τους στον τομέα.

(119) Ενώ μειώνεται το εργατικό δυναμικό που απασχολείται στην παραγωγή βουρτσών χτενίσματος, το ειδικευμένο προσωπικό δεν αντικαθίσταται πλέον και μπορεί να απολεσθεί η πραγματογνωμοσύνη όσον αφορά την κατασκευή του προϊόντος αυτού. Επιπλέον, λόγω της πίεσης που ασκείται στην αγορά για την παραγωγή προϊόντων χαμηλότερης ποιότητας, χρησιμοποιούνται πρώτες ύλες με χαμηλό κόστος, δηλαδή εις βάρος της ποιότητας. Η κατάσταση αυτή είναι ιδιαίτερα ζημιογόνος για τον κοινοτικό κλάδο παραγωγής, ο οποίος ήταν παγκοσμίου φήμης στον τομέα αυτόν επί σειρά ετών, και κατά συνέπεια εξακολουθούσε να χρησιμοποιεί πρώτες ύλες υψηλής ποιότητας ενώ συγχρόνως προσπαθούσε να προσφέρει τα προϊόντα του σε ανταγωνιστικές τιμές.

2. Προμηθευτές πρώτων υλών για βούρτσες χτενίσματος

(120) Ερωτηματολόγια για το συμφέρον της Κοινότητας εστάλησαν σε περισσότερους από είκοσι προμηθευτές πρώτων υλών για βούρτσες χτενίσματος, δηλαδή γουρουνότριχες, ξύλο, πλαστικό, συνθετικές ίνες κ.λπ., οι οποίοι πωλούν κυρίως στον κοινοτικό κλάδο παραγωγής αλλά και σε ορισμένους εξαγωγείς-παραγωγούς. Μόνον ένας προμηθευτής συνεργάστηκε κατά την έρευνα.

(121) Η έρευνα κατέδειξε ότι υπάρχουν δύο διαφορετικά είδη προμηθευτών πρώτων υλών για βούρτσες χτενίσματος. Πρόκειται αφενός, για μεγάλες εταιρείες για τις οποίες η παράδοση πρώτων υλών για βούρτσες χτενίσματος δεν αντιπροσωπεύει σημαντικό τμήμα του συνόλου της δραστηριότητάς του και οι οποίες θεωρούν ότι δεν τις αφορά η τρέχουσα διαδικασία. Αφετέρου, πρόκειται για μικρού και μεσαίου μεγέθους εταιρείες, οι οποίες ισχυρίστηκαν ότι δεν έχουν τη δυνατότητα να απαντήσουν στο ερωτηματολόγιο.

(122) Η επιβολή δασμών αντιντάμπινγκ θα έχει διαφορετική επίπτωση σ' αυτούς τους προμηθευτές πρώτων υλών. Για την πρώτη κατηγορία προμηθευτών, η επιβολή μέτρων αντιντάμπινγκ στις βούρτσες χτενίσματος κατά πάσα πιθανότητα δεν θα έχει αντίκτυπο, όπως φαίνεται από την άρνηση συνεργασίας κατά την έρευνα. Παρόλα αυτά, εάν επιβληθούν μέτρα αντιντάμπινγκ, μπορεί τα μέτρα να έχουν θετικό αντίκτυπο για τους προμηθευτές οι οποίοι ανήκουν στην ομάδα των μικρού και μεσαίου μεγέθους εταιρειών, για τις οποίες η παραγωγή βουρτσών χτενίσματος αντιπροσωπεύει σημαντικό μέρος της δραστηριότητάς τους.

3. Μη συνδεόμενοι εισαγωγείς και έμποροι στην Κοινότητα

(123) Όσον αφορά τους μη συνδεόμενους εισαγωγείς και εμπόρους βουρτσών χτενίσματος στην Κοινότητα, περισσότερο από τριάντα ερωτηματολόγια εστάλησαν στις εταιρείες αυτές. Ήταν περιορισμένη η συνεργασία των μη συνδεόμενων εισαγωγέων του εν λόγω προϊόντος στην Κοινότητα. Πράγματι, παρελήφθησαν μόνον εννέα απαντήσεις, ενώ ορισμένες εξ αυτών δεν ήσαν πλήρεις.

(124) Όσον αφορά τις εταιρείες αυτές, ούτε η απασχόληση ούτε κάποια σημαντική επένδυση συνδεόταν άμεσα με το εν λόγω προϊόν. Πράγματι, όσον αφορά τους μη συνδεόμενους εισαγωγείς, η έρευνα κατέδειξε ότι κανένας από τους εισαγωγείς αυτούς δεν απασχολείται κατ' αποκλειστικότητα με το εν λόγω προϊόν ούτε επίσης με σειρά άλλων προϊόντων. Όσον αφορά τους εμπόρους, οι περισσότερες από τις εταιρείες αυτές είναι μεγάλα πολυκαταστήματα, αλυσίδες υπεραγορών, κ.λπ., για τις οποίες το εν λόγω προϊόν αντιπροσωπεύει ένα ελάχιστο μόνο μέρος της δραστηριότητάς τους.

(125) Επιπλέον, επειδή είναι σημαντικός ο αριθμός των πηγών προσφοράς στην αγορά αυτή, οποιαδήποτε αύξηση της τιμής που οφείλεται στη λήψη μέτρων αντιντάμπινγκ, πιθανόν να είναι μέτρια και έτσι να μετακυλησθεί στους πελάτες των εισαγωγέων και των εμπόρων. Επιπλέον, οι αυξήσεις του κόστους για ορισμένους εισαγωγείς, οι οποίοι εισάγουν βούρτσες χτενίσματος από εξαγωγείς παραγωγούς με χαμηλά περιθώρια ντάμπινγκ, θα είναι σχετικά χαμηλές, έτσι ώστε δεν θα απειληθεί σημαντικά η επιχειρηματική δραστηριότητα αυτών των εισαγωγέων και εμπόρων.

(126) Τα ανωτέρω δικαιολογούν το προσωρινό συμπέρασμα σύμφωνα με το οποίο, η επιβολή μέτρων αντιντάμπινγκ, πιθανόν να μην έχει αποφασιστικό αντίκτυπο στους μη συνδεόμενους εισαγωγείς, και αυτό, διότι κυρίως, δεν απασχολούνται κατ' αποκλειστικότητα με το εν λόγω προϊόν αλλά με ευρεία σειρά προϊόντων.

4. Καταναλωτές

(127) Το BEUC δεν συνεργάστηκε και δεν υπέβαλε παρατηρήσεις, παρά το γεγονός ότι του ζητήθηκε ρητά να συνεργαστεί. Παρόλα αυτά, για να αξιολογηθεί ο πιθανός αντίκτυπος των δασμών αντιντάμπινγκ επί των καταναλωτών, ελήφθησαν υπόψη οι ακόλουθοι παράγοντες.

(128) Με βάση την υπόθεση ότι οι εξαγωγείς-παραγωγοί στους οποίους επιβάλλονται υψηλοί δασμοί αντιντάμπινγκ δεν θα συνεχίσουν να εξάγουν στην κοινοτική αγορά, επειδή τα προϊόντα τους δεν έχουν ούτε την ποιότητα ούτε τις επιδόσεις ώστε να ανταγωνίζονται τα προϊόντα του κοινοτικού κλάδου παραγωγής και τα προϊόντα των άλλων εξαγωγέων παραγωγών σε δίκαιες τιμές, οι εξαγωγές τους θα μπορούσαν να αντικατασταθούν από εξαγωγές από τις οικείες χώρες, με χαμηλότερους δασμούς. Σχετικά με αυτό πρέπει να σημειωθεί ότι ο μέσος δασμός αντιντάμπινγκ για τους υπόλοιπους γνωστούς εξαγωγείς-παραγωγούς θα είναι μέτριος. Επιπλέον, η πείρα κατέδειξε ότι σε περιπτώσεις όπως αυτή, όσου παρατηρούνται υψηλά εμπορικά περιθώρια, το ποσό των καταβαλλόμενων δασμών δεν θα μετακυλισθεί αυτόματα στους καταναλωτές. Επιπλέον, οι καταναλωτές μπορεί να στραφούν σε προϊόντα του κοινοτικού κλάδου παραγωγής.

(129) Δεδομένου του επιπέδου των δασμών που προτείνονται για ορισμένους από τους εν λόγω εξαγωγείς-παραγωγούς, του μεγάλου αριθμού των ανταγωνιζόμενων παραγωγών στην Κοινότητα, και της ύπαρξης εισαγωγών από άλλες τρίτες χώρες, ούτε τα μέτρα αυτά είναι πιθανόν ότι θα οδηγήσουν σε γενική αύξηση των τιμών βουρτσών χτενίσματος στην Κοινότητα.

5. Επιπτώσεις του ανταγωνισμού και της στρέβλωσης του εμπορίου

(130) Όσον αφορά τις επιπτώσεις ενδεχόμενων μέτρων επί του ανταγωνισμού στην Κοινότητα, είναι πιθανόν ότι ορισμένοι από τους εν λόγω εξαγωγείς-παραγωγούς θα εξακολουθήσουν τα πωλούν τα μοντέλα τους ακόμη και σε μη ζημιογόνες τιμές, δεδομένου ότι κατέχουν ισχυρή θέση στην αγορά. Κατά συνέπεια, θα εξακολουθήσει να υπάρχει σημαντικός αριθμός ανταγωνιστών στην αγορά και, όπως αναφέρεται ανωτέρω, λόγω του μεγάλου αριθμού παραγωγών στην Κοινότητα και εισαγωγών από τρίτες χώρες, καθώς και λόγω της διαφάνειας της αγοράς, οι χρήστες θα εξακολουθήσουν να έχουν δυνατότητα επιλογής μεταξύ διαφόρων προμηθευτών του εν λόγω προϊόντος σε λογικές τιμές.

(131) Βάσει των ανωτέρω, συνάγεται ότι ο ανταγωνισμός κατά πάσα πιθανότητα θα παραμείνει ισχυρός μετά την επιβολή των μέτρων αντιντάμπινγκ. Θα παραμείνει στην αγορά σημαντικός αριθμός εμπορευόμενων που θα είναι σε θέση να ικανοποιήσουν τη ζήτηση, προσφέροντας ευρεία σειρά μοντέλων του προϊόντος. Έτσι, δεν είναι πιθανόν η επιβολή δασμών αντιντάμπινγκ, να περιορίσει σημαντικά την επιλογή του καταναλωτή ή να εξασθενίσει τον ανταγωνισμό.

6. Συμπέρασμα για το συμφέρον της Κοινότητας

(132) Συνεπεία των ανωτέρω, θεωρείται ότι δεν υπάρχουν κατ' ανάγκη λόγοι κατά της επιβολής δασμών αντιντάμπινγκ.

Θ. ΠΡΟΤΕΙΝΟΜΕΝΑ ΜΕΤΡΑ

1. Επίπεδο εξάλειψης της ζημίας

(133) Βάσει των συμπερασμάτων που συνάγονται όσον αφορά το ντάμπινγκ, τη ζημία, την αιτιώδη συνάφεια και το συμφέρον της Κοινότητας, πρέπει να ληφθούν προσωρινά μέτρα ώστε να προληφθεί η πρόκληση περαιτέρω ζημίας στον κοινοτικό κλάδο παραγωγής από τις εισαγωγές με ντάμπινγκ.

(134) Για τον καθορισμό του επιπέδου του δασμού, ελήφθησαν υπόψη τα περιθώρια ντάμπινγκ που διαπιστώθηκαν και το ποσό του δασμού που είναι αναγκαίος για να εξαλειφθεί η ζημία που υπέστη ο κοινοτικός κλάδος παραγωγής.

(135) Για τον καθορισμό του δασμού σε επίπεδο που να εξαλείφει τη ζημία που προκαλεί το ντάμπινγκ, είναι αναγκαίο να ληφθεί υπόψη ένα εύλογο ελάχιστο κέρδος προφόρων που είναι απαραίτητο ώστε να παραμείνουν ανταγωνιστικοί οι κοινοτικοί παραγωγοί. Διαπιστώθηκε ότι το ελάχιστο ενδεδειγμένο περιθώριο κέρδους τοποθετείται σε 5 %, λαμβάνοντας υπόψη την ανάγκη για μακροπρόθεσμες επενδύσεις. Αυτό το επίπεδο κερδών συμπίπτει επίσης με αυτό το οποίο θα μπορούσε να επιτύχει ο κοινοτικός κλάδος παραγωγής, εάν δεν υπήρχε ζημιογόνο ντάμπινγκ.

(136) Στη συνέχεια, καθορίστηκε η αναγκαία αύξηση τιμών βάσει σύγκρισης μεταξύ της μέσης σταθμισμένης τιμής εισαγωγής, όπως ορίστηκε ανωτέρω για τον προσδιορισμό της απόκλισης των τιμών και της μη ζημιογόνου τιμής των διαφόρων μοντέλων που πωλεί ο κοινοτικός κλάδος παραγωγής στην κοινοτική αγορά. Η μη ζημιογόνος τιμή υπολογίστηκε αφαιρώντας από την τιμή πώλησης του κοινοτικού κλάδου παραγωγής, το μέσο πραγματικό κέρδος και προσθέτοντας το προαναφερόμενο περιθώριο κέρδους 5 %. Η διαφορά που τυχόν προκύπτει από τη σύγκριση αυτή, εκφράστηκε στη συνέχεια ως ποσοστό της συνολικής αξίας εισαγωγής cif, και οι διαφορές αυτές υπερέβαιναν, σε όλες τις περιπτώσεις, τα περιθώρια ντάμπινγκ που διαπιστώθηκαν.

2. Προτεινόμενος προσωρινός δασμός αντιντάμπινγκ

(137) Όπως εξηγείται ανωτέρω, σε όλες τις περιπτώσεις τα επίπεδα στα οποία εξαλείφεται η ζημία ήταν υψηλότερα από τα περιθώρια ντάμπινγκ που διαπιστώθηκαν. Σύμφωνα το άρθρο 7 παράγραφος 2 του βασικού κανονισμού, ο επιβαλλόμενος προσωρινός δασμός θα πρέπει να αντιστοιχεί στο χαμηλότερο περιθώριο, ήτοι το περιθώριο ντάμπινγκ.

(138) Όσον αφορά τους μη συνεργασθέντες παραγωγούς στην Κίνα, για να εξασφαλιστεί η αποτελεσματικότητα των μέτρων, λόγω της εξαιρετικά περιορισμένης συνεργασίας, θεωρείται σκόπιμη η επιβολή δασμού αντιντάμπινγκ με τη μορφή ειδικού ποσού ανά τεμάχιο, σε επίπεδο 0,55 ευρώ ανά τεμάχιο.

(139) Οι ατομικοί δασμοί αντιντάμπινγκ για κάθε εταιρεία, όπως αναφέρονται στον παρόντα κανονισμό, καθορίστηκαν βάσει των συμπερασμάτων της παρούσας έρευνας. Συνεπώς, ανταποκρίνονται στην κατάσταση των εταιρειών αυτών κατά την έρευνα. Έτσι, αυτοί οι δασμοί (σε αντίθεση με το δασμό για όλη τη χώρα που ισχύει για "όλες τις άλλες εταιρείες") επιβάλλονται αποκλειστικά στις εισαγωγές προϊόντων καταγωγής της εν λόγω χώρας και που παράγονται από τις εταιρείες, κατά συνέπεια από τις αναφερόμενες νομικές οντότητες. Τα εισαγόμενα προϊόντα που παράγονται από κάθε άλλη εταιρεία που δεν αναφέρεται ειδικά στο διατακτικό του παρόντος κανονισμού με την επωνυμία και διεύθυνση, συμπεριλαμβανομένων αυτών που συνδέονται με τις ειδικά κατονομαζόμενες, δεν μπορούν να επωφεληθούν αυτών των ποσοστών και τους επιβάλλεται ο δασμός που ισχύει για "όλες τις άλλες εταιρείες".

(140) Κάθε αίτηση για την εφαρμογή αυτών των ποσών του δασμού αντιντάμπινγκ για κάθε εταιρεία (π.χ. κατόπιν μεταβολής της επωνυμίας της οντότητας ή κατόπιν της σύστασης νέων μονάδων παραγωγής ή πώλησης) πρέπει να απευθύνεται αμέσως στην Επιτροπή(9), συνοδευόμενη από τις σχετικές πληροφορίες, ιδίως όσον αφορά τυχόν αλλαγή των δραστηριοτήτων της εταιρείας σχετικά με την παραγωγή, τις εγχώριες και εξαγωγικές πωλήσεις που συνδέεται, για παράδειγμα, με αυτή την αλλαγή της επωνυμίας ή με αλλαγές όσον αφορά τον φορέα παραγωγής και πωλήσεων. Η Επιτροπή, εφόσον το κρίνει σκόπιμο, και μετά από διαβουλεύσεις με τη συμβουλευτική επιτροπή, τροποποιεί δεόντως τον κανονισμό, ενημερώνοντας τον κατάλογο των εταιρειών που επωφελούνται ατομικών δασμών.

Ι. ΤΕΛΙΚΗ ΔΙΑΤΑΞΗ

(141) Για την ορθή διαχείριση, ορίζεται περίοδος εντός της οποίας τα ενδιαφερόμενα μέρη μπορούν να υποβάλουν γραπτώς τις απόψεις τους και να ζητήσουν να γίνουν δεκτά σε ακρόαση. Επιπλέον, πρέπει να αναφερθεί ότι τα συμπεράσματα που συνάγονται για τον σκοπό του παρόντος κανονισμού, είναι προσωρινά και μπορεί να αναθεωρηθούν στην περίπτωση επιβολής οριστικών μέτρων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ στις εισαγωγές βουρτσών χτενίσματος που υπάγονται στον κωδικό ΣΟ 96032930 καταγωγής Λαϊκής Δημοκρατίας της Κίνας, Δημοκρατίας της Κορέας, Ταϊβάν και Ταϊλάνδης.

>ΘΕΣΗ ΠΙΝΑΚΑ>

2. Περατώνεται η διαδικασία όσον αφορά τις εισαγωγές βουρτσών χτενίσματος, καταγωγής Χονγκ Κονγκ.

3. Με την επιφύλαξη τυχόν διαφορετικής ρύθμισης, εφαρμόζονται οι διατάξεις που ισχύουν για τους τελωνειακούς δασμούς.

4. Η θέση σε ελεύθερη κυκλοφορία στην Κοινότητα του προϊόντος που αναφέρεται στην παράγραφο 1 υπόκειται στην παροχή εγγύησης, ίσης προς το ποσό του προσωρινού δασμού.

Άρθρο 2

Με την επιφύλαξη του άρθρου 20 του κανονισμού (ΕΚ) αριθ. 384/96, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν να γίνουν δεκτά σε προφορική ακρόαση από την Επιτροπή, εντός ενός μηνός από την ημερομηνία έναρξης ισχύος του παρόντος κανονισμού.

Δυνάμει του άρθρου 21 παράγραφος 4 του κανονισμού (ΕΚ) αριθ. 384/96, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού, εντός ενός μηνός από την ημερομηνία έναρξης ισχύος του.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 του παρόντος κανονισμού ισχύει για περίοδο έξι μηνών.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Μαΐου 2000.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ C 231 της 13.8.1999, σ. 2.

(4) Εταιρείες που έχουν συσταθεί βάσει της νομοθεσίας του Χονγκ Κονγκ, με εγκαταστάσεις παραγωγής στην κυρίως Κίνα.

(5) Εταιρείες που έχουν συσταθεί βάσει της νομοθεσίας του Χονγκ Κονγκ, με εγκαταστάσεις παραγωγής στην κυρίως Κίνα.

(6) Εταιρείες που έχουν συσταθεί βάσει της νομοθεσίας του Χονγκ Κονγκ, με εγκαταστάσεις παραγωγής στην κυρίως Κίνα.

(7) Εταιρείες που έχουν συσταθεί βάσει της νομοθεσίας του Χονγκ Κονγκ, με εγκαταστάσεις παραγωγής στην κυρίως Κίνα.

(8) Εταιρείες που έχουν συσταθεί βάσει της νομοθεσίας του Χονγκ Κονγκ, με εγκαταστάσεις παραγωγής στην κυρίως Κίνα.

(9) European Commission Directorate-General Trade

Directorate C

DM 24 - 8/38

Rue de la Loi/Wetstraat 200 B - 1049 Brussels .